Súd začal konkurzné konanie voči zbankrotovanej poisťovni Rapid life

Životná poisťovňa Rapid life zbankrotovala v polovici júla 2017.

Správu aktualizujeme. KOŠICE. Okresný súd Košice I. začal vo štvrtok 18. januára voči životnej poisťovni Rapid life so sídlom v Košiciach konkurzné konanie. Informáciu o tom zverejnil súd v Obchodnom vestníku SR. Návrh na vyhlásenie konkurzu v poisťovni podala koncom novembra nútená správkyňa Irena Sopková. Práve Sopková našla poisťovňu vlani v lete v zlom stave, s miliónovými dlhmi a aj to málo majetku, ktoré vo firme bolo, blokovali exekútori. Sopková vtedy vyslovila podozrenie, že v životnej poisťovni boli porušované zákony. Začatie konkurzného konania už má podľa jej slov právne účinky, súd vo veci koná a posúdil, že spoločnosť je v úpadku a je predlžená. "V tomto prípade do piatich dní od zverejnenia v Obchodnom vestníku by mal byť vyhlásený konkurz a mal by byť určený konkurzný správca, čím činnosť núteného správcu skončí," povedala Sopková pre TASR. Po vyhlásení konkurzu budú mať klienti Rapid life na uplatnenie si svojich pohľadávok 45 dní. O postupe sa dozvedia v Obchodnom vestníku. "Poškodených je 14.730 fyzických osôb a okolo 50 právnických osôb v celkovej výške 26 miliónov eur," uviedla nútená správkyňa. Ku dňu podania návrhu na vyhlásenie konkurzu pritom bol majetok spoločnosti podľa jej slov nepatrný. Otázne tak je, či sa klienti k nejakým peniazom dostanú. Z minulých vyjadrení Sopkovej vyplynulo, že klienti nemajú mať veľké očakávania, že by im poisťovňa niečo vrátila. „S istotou 99 percent od Rapid life nedostanú nič,“ povedala nútená správkyňa v júli 2017 pre denník SME. “Spotrebiteľské Centrum uplatňuje práva spotrebiteľov v súdnych sporoch voči životnej poisťovni od roku 2016 a momentálne zastupuje bezmála 4 000 poistencov životnej poisťovne Rapid life. Tých bude v konkurznom konaní zastupovať,” informoval riaditeľ centra Miroslav Antoňak. Národná banka Slovenska zaviedla nad poisťovňou Rapid life 15. júna 2017 nútenú správu. Dôvodom bolo podľa vyjadrení banky to, že spoločnosť ohrozovala práva klientov na výplatu poistných plnení. Nútená správkyňa podala na štatutárov trestné oznámenie. Podľa bývalého vedenia poisťovne bolo vyhlásenie nútenej správy nezákonným postupom a malo tak dôjsť k porušeniu práva na spravodlivý proces. Súčasne, ako oznámilo aj samotné bývalé vedenie, spoločnosť sa dostala do akútneho problému s likviditou, v júli poisťovňa zbankrotovala. Bývalý manažment prestal od začiatku roka 2017 vyplácať akékoľvek nároky klientov. Ide o druhý prípad bankrotu poisťovne na Slovensku. Naposledy zbankrotovala Dopravná poisťovňa v roku 2001.


Cibulková prehrala v Singapure aj druhý zápas, stále však môže postúpiť

Po Angelique Kerberovej nestačila Slovenka ani na Madison Keysovú. Získala len päť gemov.

Červená skupina: Madison Keysová (6-USA) - Dominika Cibulková (7-SR) 6:1, 6:4 Angelique Kerberová (1-Nem.) - Simona Halepová (3-Rum.) 6:4, 6:2 SINGAPUR. Slovenská tenistka Dominika Cibulková neuspela ani v druhom zápase na koncoročnom výberovom šampionáte WTA Tour v Singapure. V dueli dvoch debutantiek podľahla v červenej skupine ako nasadená sedmička turnajovej šestke Američanke Madison Keysovej 1:6, 4:6. Napriek prehre ešte má šancu na postup do semifinále. Musí však vo štvrtok zdolať Rumunku Simonu Halepovú 2:0 a Keysová zároveň nesmie získať ani set proti Nemke Angelique Kerberovej. Keysová mala proti Cibulkovej raketový nástup. Po rýchlom brejku si vybudovala náskok 3:1, v šiestom geme opäť prelomila podanie súperky a získala prvý set. Američanka skvelo podávala, dokázala súperku pretlačiť v krosových výmenách a na jej konto pribúdal jeden víťazný forhend za druhým. Pri svojom druhom podaní neuhrala Cibulková ani fiftín. Cibulkovej tréner Matej Lipták nabádal svoju zverenkyňu, aby sa snažila hrať viac do Keysovej bekhendu a využívala údery po čiarách. V druhom sete za stavu 1:1 si slovenská jednotka napriek trom dvojchybám udržala servis, v piatom geme však stratila podanie a Keysová už dotiahla zápas do úspešného konca. Za stavu 5:4 premenila po víťaznom nabiehanom forhende v poradí tretí mečbal a upravila vzájomnú bilanciu s Cibulkovou na 4:0. "Po úvodnom zápase proti Simone Halepovej zo mňa opadla nervozita a dnes to bol z mojej strany oveľa lepší výkon. Bola som trpezlivá, nikam som sa neponáhľala. Snažila som sa prirpaviť čo najlepšiu pozíciu na zakončenie výmeny, čo sa mi darilo. Zvykla som si aj na singapurský povrch," povedala Keysová v prvom interview priama na kurte. Zverenkyňa fedcupového kapitána Sloveniek Mateja Liptáka Cibulková zatiaľ na tomto podujatí získala 130 000 USD brutto a 250 bodov do počítačového poradia, v ktorom figuruje na svojom rekordnom 8. mieste. "Išla som na kurt s tým, že mám hru na to, aby som Keysovú prvýkrát zdolala. V prvom zápase nehrala tak dobre. Výborným servisom však dnes otupila moju najväčšiu zbraň - return. Cítila som sa podobne ako v zápasoch proti Samanthe Stosurovej. Vždy, keď prišiel za mnou môj tréner Maťo Lipták, snažila som sa zmeniť nejaké veci. Pri druhom podaní som išla o krok dozadu, zmenila som uhol. Postupne som ju dostávala do výmen, no už sa mi nepodarilo otočiť zápas v môj prospech. Mrzí ma, že som neuhrala lepší výsledok. Je to frustrujúce. Celý turnaj je pre mňa nová skúsenosť. Som tu prvýkrát a napriek dvom prehrám ešte stále môžem ísť dalej. Musím sa na to pozerať pozitívne a dať do zápasu s Halepovou všetko. Je to tenis, stať sa môže čokoľvek. Dnes sme predpokladali, že Kerberová s Halepovou budú tuho bojovať o každý fiftín a napokon Angelique jasne vyhrala. Na tomto turnaji majú všetky hráčky vysoký level, je to nevyspytateľné."


Ekológia trpí na nízke ciele, veľa plánov zostáva len na papieri

CEPTA: Envirostratégiu musia rezorty zapracovať do záväzných akčných plánov.

BRATISLAVA. Pre naplnenie cieľov a opatrení novej environmentálnej stratégie Slovenska je nevyhnutná nadrezortná spolupráca, teda aby všetky kompetentné rezorty prijali akčné plány so záväznými a časovo rozloženými cieľmi, financovaním a transparentnou kontrolou. „Inak ozeleňovanie Slovenska ostane do veľkej miery len na papieri, čo je častý slovenský štandard,“ zdôraznil Daniel Lešinský z Centra pre trvalo udržateľné alternatívy (CEPTA). Envirostratégia 2030, ktorú vláda schválila v stredu, nastavuje systémové riešenia pre najväčšie environmentálne výzvy Slovenska, akými sú kvalita ovzdušia, odpady, vody, lesy či klimatické zmeny. „Envirostratégiu 2030 určite vnímame ako pozitívny krok ministerstva životného prostredia,“ vyhlásil Lešinský s tým, že CEPTA má však viaceré výhrady k jej konečnému zneniu. Envirostratégia sa v ochrane ovzdušia podľa Lešinského zameriava len na redukciu emisií z jednotlivých sektorov, no absentujú v nej kapitoly pre zlepšenie monitoringu, zmenu kompetencií, dostupnosti informácií ako aj konkretizované ciele pre zlepšenie samotnej kvality ovzdušia. CEPTA navrhovala doplnenie cieľov, ktoré by pre rok 2030 vychádzali z vedecky stanovených limitov Svetovej zdravotníckej organizácie pre znečistenie ovzdušia. „Nie sú to politicky dohodnuté limitné hodnoty, ktoré dnes platia v rámci EÚ,“ uvádza CEPTA. Envirostratégia sa v oblasti ochrany ovzdušia zameriava najmä na utlmenie spaľovania uhlia, ekologickú dopravu a efektívnejšie a čistejšie vykurovacie systémy. Lešinský považuje ciele stanovené pre odpadové hospodárstvo za málo ambiciózne. Envirostratégia predpokladá, že miera recyklácie stúpne do roku 2030 na 60 percent a skládkovanie odpadu sa zníži na 25 percent. Takéto hodnoty však podľa neho dosahovala EÚ už v roku 2016. CEPTA navrhovala zvýšiť mieru zhodnocovania odpadov na 80 percent a skládkovanie znížiť na maximalne desať percent. Lešinský tiež považuje za nedostatočný cieľ dosiahnuť do roku 2030 len 70-percentnú mieru zeleného verejného obstarávania. „To by podľa nás mal byť v roku 2030 už štandard pre všetky verejné financie. Navrhovali sme 90-percentnú mieru,“ vyhlásil.


Takto vyzeral deň narcisov v Bratislave

Pozrite sa ako dobrovoľníci pomáhajú s charitatívnou zbierkou Ligy proti rakovine Deň narcisov 2017.

BRATISLAVA. Tisíce dobrovoľníkov dnes vyšlo do ulíc, aby vyzbierali od ľudí peniaze na podporu onkologických pacientov. Zbierku však skomplikovalo počasie. Odhaduje sa, že v uliciach Slovenských miest bolo počas 21. ročníka zbierky asi 16-tisíc dobrovoľníkov. Očakáva sa, že rozdajú milión žltých narcisov.


Agentúra Fitch potvrdila ratingy Grécka

Vláda v podstate plní podmienky pomoci z Európskeho mechanizmu pre stabilitu.

BRATISLAVA. Medzinárodná ratingová agentúra Fitch potvrdila Grécku dlhodobý emisný rating v zahraničnej a domácej mene na stupni CCC. Rating dlhodobých nadriadených nezabezpečených záväzkov v zahraničnej a domácej mene agentúra potvrdila tiež na úrovni CCC, krátkodobý emisný rating v zahraničnej a domácej mene a rating krátkodobých záväzkov potvrdila na stupni C a stropný rating krajiny na úrovni B-.Agentúra Fitch uviedla, že grécka vláda v podstate plní podmienky pomoci v sume 86 mld. eur z Európskeho mechanizmu pre stabilitu. Okrem toho hrubý domáci produkt krajiny vlani reálne posilnil o 0,3 percenta a agentúra vylepšila prognózu rastu gréckej ekonomiky pre roky 2017 a 2018. Očakáva, že v tomto roku grécky HDP reálne vzrastie o 2,5 percenta a v budúcom roku o tri3 percentá. Predošlá predikcia rátala s rastom o 1,8 percenta v tomto roku a o 2,2 percenta v roku 2018. Fitch navyše odhaduje, že v roku 2016 Grécko dosiahlo prebytok primárneho rozpočtu na úrovni 2,5 percenta HDP, čiže podstatne vyšší v porovnaní s cieleným prebytkom 0,5 percenta HDP.


Minimálna mzda budúci rok vzrastie na 435 eur

BRATISLAVA. Minimálna mzda budúci rok stúpne zo súčasných 405 eur na 435 eur. Vyplýva to z nariadenia z dielne rezortu práce, ktoré dnes schválila vláda. Sociálni partneri o výške minimálnej mzdy opakovane rokovali, ale nedohodli sa. V takom prípade sumu navrhuje ministerstvo práce, sociálnych vecí a rodiny. Minimálna mzda v novej výške dosiahne 52 % čistej priemernej mzdy v národnom hospodárstve. Tento rok je pomer 51 %. "V každom prípade to bude mať pozitívny vplyv aj na jednotlivcov s minimálnou mzdou, aj na rodičov, pokiaľ jeden z nich robí. Aby sa pracovať na Slovensku oplatilo, je dôležité posúvať neustále aj minimálnu mzdu," uviedol po nedávnom rokovaní tripartity k tejto téme minister práce Ján Richter (Smer-SD). Najnižší hrubý zárobok za každú odpracovanú hodinu tak od začiatku budúceho roka stúpne na 2,5 eura zo súčasných 2,328 eura. Odborári presadzovali nárast minimálnej mzdy na 442 eur a zamestnávatelia ponúkli návrh na zvýšenie budúcoročnej minimálnej mzdy na 430 eur. "Výsledok je kompromis medzi dvoma sociálnymi partnermi," povedal po rokovaní vlády štátny tajomník ministerstva práce a sociálnych vecí Ivan Švejna. Podľa neho suma 435 eur je arbitrárnym rozhodnutím, ktoré vychádza z "nejakého politického názoru". Výška minimálnej mzdy 435 eur je pritom podľa Švejnu bližšie k sume, ktorú navrhovali zamestnávatelia. "Nemyslím si, že rozdiel 5 eur oproti zamestnávateľom by nejakým zásadným spôsobom mal ohroziť konkurencieschopnosť alebo zvýšenie zamestnanosti," dodal štátny tajomník rezortu práce.  Od začiatku budúceho roka pritom odpočítateľná položka na zdravotné poistenie opäť zostane vo výške 380 eur, a preto rovnako ako v tomto roku v plnej miere nepokryje sumu najnižších zárobkov.  Minimálna mzda na Slovensku sa od začiatku tohto roka zvýšila z 380 eur na 405 eur. Od začiatku minulého roka najnižšie zárobky stúpli z pôvodných 352 eur na 380 eur. Súčasne sa od začiatku vlaňajška zaviedla odpočítateľná položka na zdravotné odvody v sume 380 eur. Zamestnanci, ktorých hrubý príjem je nižší ako 570 eur mesačne, tak majú vyššiu čistú mzdu.


Kežmarok doplnia žlté bicykle

Občianske združenie Vlk, ktorý nikdy nespí spustilo systém zdieľaných bicyklov.

KEŽMAROK. Občianske združenie Vlk, ktorý nikdy nespí rozbehlo v meste systém zdieľaných bicyklov. „Celkovo bude v meste 14 stanovíšť s bicyklami, napríklad na sídlisku Juh II, sídlisku Sever, pri okresnom úrade, radnici i hrade. Pôjde o strategické body, kde je najväčšia frekvencia. K dispozícii bude zatiaľ desať bicyklov, ktoré sme repasovali vďaka projektu Druhá šanca starých bicyklov. Do konca septembra by malo pribudnúť aj desať úplne nových od sponzora,“ uviedol predseda združenia Dominik Jakub. Projekt a jeho fungovanie predstavilo združenie na nádvorí hradu počas lezeckej súťaže Banane Cup.  „Tento projekt je pre ľudí v meste na podporu cyklodopravy. Chceme im umožniť, aby sa na bicykli vedeli dostať z miesta, kde bývajú, všade tam, kam potrebujú ísť, či už do práce, do školy, na nákup, za kamarátmi a podobne. Je však potrebné zaregistrovať sa na stránke zltebicykle.sk, položka menu Kežmarok,“ doplnil Jakub. Občianske združenie Vlk, ktorý nikdy nespí organizuje aj hromadnú cyklo jazdu Critical Mass. Koná sa každý posledný piatok v mesiaci o 18.00 pri hrade na podporu rozvoja cyklodopravy v Kežmarku. Na začiatku projektu bola kampaň Druhá šanca starých bicyklov. Od ľudí vyzbierali asi 150 starších bicyklov a získali  3 400 eur na rozbehnutie projektu a kúpu súčiastok na bicykle. Ako však vysvetlil Jakub, napriek tomu, že sa podarilo vyzbierať veľký počet bicyklov, nie všetky boli použiteľné. Na niektoré už v súčasnosti nie sú dostupné komponenty, iné nespĺňajú parametre bezpečnosti. Bicykle určené na zdieľanie budú mať žltú farbu. „Zdieľané bicykle majú množstvo výhod, jednou z nich je napríklad to, že ich užívateľ nemusí riešiť defekt a podobne. Jediné, čo musí urobiť, je prísť k stanovišťu, kde sa bicykel nachádza, požičať si ho cez webovú aplikáciu alebo SMS, následne si ho odomkne a môže sa na ňom zviesť tam, kam potrebuje. Na ďalšom stanovišti ho vráti,“ vysvetlil princíp fungovania systému Jakub. Bicykle budú uzamknuté bezpečnostnými zámkami na kód. Záujemca tak získa kód, ktorý použije pri otvorení kladky a nový kód, na ktorý ho hneď zmení a následne používa. Administrátori systému budú podľa Jakuba presne vedieť, kedy a kto si jednotlivé bicykle požičal. Podľa Dominika Jakuba už o zdieľané bicykle prejavili záujem aj iné mestá, napríklad Vranov nad Topľou, Banská Bystrica či Poprad.   Jakub odporúča záujemcom zanechať kontakt aj na niekoho zo samosprávy, s kým by združenie mohlo o realizácii projektu diskutovať.


Niektoré informácie o eurofondoch a agrodotáciách stále nie sú podľa KI dostupné

Konzervatívny inštitút M. R. Štefánika upozornil, že na základe vlani schválených noviel by od januára 2018 malo byť o eurofondoch zverejňovaných viac informácií.

BRATISLAVA. Niektoré podstatné informácie o eurofondoch a agrodotáciách naďalej nie sú dostupné hromadným prístupom na internete, alebo vo forme otvorených dát, hoci s tým počítajú vládne dokumenty a príslušné zákony. Informoval o tom v piatok Konzervatívny inštitút M. R. Štefánika (KI) s tým, že na základe vlani schválených noviel zákonov o príspevku poskytovanom z európskych štrukturálnych a investičných fondov a o poskytovaní podpory a dotácie v pôdohospodárstve a rozvoji vidieka by od 1. januára 2018 malo byť o eurofondoch zverejňovaných viac informácií než doteraz.To sa podľa inštitútu podarilo presadiť aj vďaka hromadným pripomienkam, ktoré spolu s ďalšími mimovládnymi organizáciami a aktívnymi občanmi iniciovali počas súčasnej vlády, ale aj ochote Úradu podpredsedu vlády SR pre investície a informatizáciu (ÚPVII). "Požadovali sme, aby informácie z informačných systémov týkajúcich sa čerpania fondov EÚ boli zverejňované spôsobom umožňujúcim hromadný prístup, čiže prostredníctvom internetu, v súlade s príslušnými ustanoveniami infozákona," povedal analytik KI Ivan Kuhn.Analytici KI sa domnievajú, že rozsah podstatných informácií, ktorý je v procese prerozdeľovania a čerpania eurofondov zverejňovaný, by mohol a mal byť rozšírený. "Má existovať verejný portál ITMS, kde sa majú zverejňovať, pokiaľ možno, všetky informácie s výnimkou, samozrejme, osobných údajov alebo nejakých zákonom chránených údajov, v tejto chvíli existuje niečo, čo sa tvári ako verejný portál ITMS, ale je to taká potemkinovská dedina," myslí si Kuhn. "Napriek našej nespokojnosti s obsahom verejnej dostupnej časti ITMS portálu platí, že v minulých programovacích obdobiach bolo dostupných informácií o eurofondoch ešte oveľa menej a o otvorených dátach vo forme API nebolo v minulosti vidu ani slychu," uviedol analytik KI Dušan Sloboda. O agrodotáciách, za ktoré zodpovedá Pôdohospodárska platobná agentúra (PPA), či už o projektovej podpore alebo o priamej podpore, tzv. priamych platbách pre farmárov, je podľa inštitútu verejne dostupných informácií podstatne menej, než pri ostatných projektoch z eurofondov v rámci portálu ITMS. "Pokiaľ ide o PPA a agrodotácie, treba povedať, že tu sa Ficove vlády hýbu vpred k väčšej transparentnosti len veľmi pomaly a neochotne," dodal Kuhn.Analytici KI na základe infozákona adresovali ÚPVII a PPA otázky o rozsahu informácií, ktoré o eurofondoch, resp. agrodotáciách zverejňujú. "Pýtali sme sa tiež na dôvody, ktoré podľa dotyčných inštitúcií bránia tomu, aby bol súbor zverejňovaných informácií širší, než je dnes. Zároveň sme sa pýtali, kde sú dostupné datasety vo forme otvorených dát, resp. prečo dostupné nie sú," vysvetlil Sloboda. O odpovedi oboch inštitúcií na otázky, prečo Ficova vláda nezverejňuje viac informácií o eurofondoch a agrodotáciách, bude KI informovať po tom, čo ich obe inštitúcie v zákonnej lehote pošlú.KI vďaka podpore Fondu pre transparentné Slovensko v Nadácii Pontis zavádza vlastný webportál o eurofondoch. Na adrese monitoringfondov.sk budú na jednom mieste základné informácie o projektoch a prijímateľoch eurofondov za všetky tri doterajšie programovacie obdobia od pristúpenia SR k EÚ v roku 2004, pričom v najbližších dňoch pribudnú ďalšie typy informácií, ale i mobilná aplikácia pre iOS a Android.


Tóth peklo v Dauhe nevydržal. Nechcel skončiť v nemocnici
 Tóth pred pretekmi
Tóth nedokončil
 FOTO z pretekov
 Tóth po pretekoch
 Hodnotenie trénera

Slovenský chodec preteky na MS nedokončil.

Chôdza na 50 kilometrov - muži: Chôdza na 50 kilometrov - ženy: DAUHA, BRATISLAVA. Slovenský chodec Matej Tóth nedokončil preteky na 50 kilometrov na majstrovstvách sveta v katarskej Dauhe. Tóth sa dlho držal v popredí tesne za medailovými pozíciami. Po 25. kilometri však začal výrazne strácať a po ďalších štyroch kilometroch napokon z pretekov odstúpil. "Je mi to ľúto, nezvyknem zabaliť preteky, ale teraz som to vnímal ako najlepšie rozhodnutie. Radšej odísť z trate relatívne so cťou a po svojich, ako skončiť v nemocnici," reagoval Tóth pre RTVS. Chodci museli bojovať s extrémnymi teplotami a vyše 70-percentnou vlhkosťou vzduchu. Preteky v Katare odštartovali pol hodinu pred polnocou miestneho času, aby sa vplyv vysokých teplôt znížil, aj tak sa však súťažilo pri viac ako 30 stupňoch Celzia. "Je to proti rozumu. Ten, kto to vymyslel, musel byť cvok,“ vravel Tóth pre SME ešte pred pretekmi. V príprave sa sústredil na každý detail. Pred šampionátom absolvoval sústredenie v horúcich podmienkach na Cypre, upravil svoj denný režim a trénoval večer po zotmení, aby sa čo najlepšie prispôsobil podmienkam v Dauhe a netradičnému času pretekov. Napokon to nestačilo. "Od prvého kilometra som cítil, že to nejde tak, ako má. Necítil som sa dobre, k tomu sa pridali kŕče, mal som problémy so žalúdkom. Bol som aj na toalete, ale nepomohlo to," opisoval Tóth pre RTVS. "Nevedel som si predstaviť prejsť ešte 22 kilometrov. Telo mi dávalo jasne najavo - chlapče, toto dnes nedáš. Radšej som zvolil možnosť prežiť to v zdraví," dodal. Loading
 ... Podobne dopadlo množstvo chodcov aj chodkýň, preteky mužov i žien sa konali súbežne. Mali úplne premočené dresy, liali na seba litre vody, ochladzovali sa uterákmi či špeciálnymi šiltovkami. Neraz od vyčerpania zastavili pri občerstvovacích stoloch a s veľkou námahou sa pokúšali opäť sa rozbehnúť. Mnohí mali žalúdočné problémy, niektorí zvracali priamo na trati. "Skúšal som všetko možné, ako to zvládnuť, ale nevidel som žiadnu nádej. Po 25. kilometri som nestíhal ani to smiešne tempo, ktoré sme kráčali. Začal som v hlave rezignovať a telo sa potom pridalo," opisoval Tóth. Preteky nedokončila ani Slovenka Mária Katerinka Czaková, na trati vydržala približne o tri kilometre dlhšie ako Tóth. "Bolo to strašné, mala som pocit, že mi horí celé telo. Žiaľ, ochladzovanie bolo málo, darmo som sa oblievala, ani som sa nestihla zachladiť a telo sa strašne prehrievalo," cituje Czakovú agentúra TASR. Medzi mužmi zvíťazil Japonec Jusuke Suzuki, ktorý sa držal na čele počas celých pretekov. Aj on na trati dvakrát zastavil a chvíľu kráčal len pokojnou chôdzou. Pred súpermi však mal dostatočný náskok a prvú priečku si udržal až do cieľa. Dosiahol však najslabší víťazný čas v histórii svetových šampionátov (4:04:20 h). Doposiaľ najhorší čas víťaza mal hodnotu 3:53:09 h z roku 1991. Portugalčan Joao Vieira na druhom mieste si vo veku 43 rokov vybojoval medailu ako najstarší muž v histórii MS vo všetkých disciplínach. Najstarší účastník MS v histórii, onedlho 50-ročný Jesús Ángel García a majster sveta z roku 1993, skončil senzačne ôsmy (4:11:28). Medzi ženami zvíťazila Číňanka Liang Žuej. Zvláštne preteky uprostred noci nesledovali takmer žiadni diváci, okolo trate boli len usporiadatelia a tímy jednotlivých atlétov. Tóth štartoval na majstrovstvách sveta po štyroch rokoch. V Pekingu 2015 získal zlatú medailu. Telo mi dávalo jasne najavo - chlapče, toto dnes nedáš. Radšej som zvolil možnosť prežiť to v zdraví Pred dvoma rokmi na svetovom šampionáte štartovať nemohol, mal pozastavenú činnosť pre nezrovnalosti v biologickom pase. Uspel však so svojou obhajobou a mohol pokračovať v súťažení. Majstrovstvá sveta v Dauhe boli pre Tótha pravdepodobne posledné v kariére. Po budúcoročnej olympiáde v Tokiu totiž plánuje ukončiť kariéru.


Sofia sa chce stať centrom filmového priemyslu

V plánoch je aj vybudovanie siete kín a podpora filmových festivalov v bulharskej metropole.

SOFIA. Bulharské hlavné mesto Sofia by sa chcelo v budúcnosti stať centrom európskeho filmového priemyslu. V súvislosti s tým tu v uplynulých dňoch prezentovali stratégiu, ako dosiahnuť realizáciu tohto cieľa v priebehu desiatich rokov. Stratégia, ktorú musí ešte schváliť miestne zastupiteľstvo, obsahuje 17 opatrení vrátane zriadenia mestského filmového fondu, iniciovania súkromných investičných aktivít a podpory pre mladých filmárov. V plánoch však nechýba ani vybudovanie siete kín a podpora filmových festivalov v bulharskej metropole. Primátorka Jordanka Fandyková pri prezentácii stratégie pripomenula, že UNESCO vyhlásilo Sofiu v roku 2014 za kreatívne mesto výroby filmov. Zároveň uviedla, že vlani sa v bulharskej metropole nakrúcali scény celkove 21 hraných celovečerných filmov a televíznych seriálov. Súkromná spoločnosť Nu Boyana Film Studios so sídlom v Sofii sa podieľala na výrobe 35 zahraničných a bulharských filmov, ako aj viac ako 80 audiovizuálnych produkcií vrátane reklamných šotov a videoklipov. Druhý muž sofijskej radnice Todor Čobanov zmienil, že plánované opatrenia poslúžia rozšíreniu prístupu k filmom, ako aj rozvoju filmového priemyslu a rastu spotreby v sfére kultúry.


SaS tvrdí, že celoplošná exekučná amnestia nahráva podvodníkom

Liberáli nesúhlasia s celoplošnou exekučnou amnestiou a predstavili vlastné riešenia.

BRATISLAVA. Strana Sloboda a Solidarita (SaS) v piatok predstavila osem bodov svojho programu Riešenia SaS na zníženie počtu exekúcií, pretože nesúhlasí s vládnym návrhom na celoplošnú amnestiu exekúcií. Za štandardné systémové riešenie insolventnosti považuje SaS osobný bankrot, ktorý predstavuje individuálne posúdenie každého prípadu a vyžaduje iniciatívu na strane dlžníka. "Nesmieme dopustiť, aby zvolené paušálne riešenie nabádalo k nezodpovednému a podvodnému správaniu pre očakávanie paušálneho odpúšťania dlhov. Plošná exekučná amnestia by bola nespravodlivá voči osobám splácajúcim svoje záväzky, ako aj voči veriteľom vrátane štátu, ktorý ako veriteľ de facto zastupuje všetkých daňových poplatníkov," uviedol v piatok na tlačovom brífingu predseda SaS Richard Sulík. Podľa údajov SaS je každý piaty občan Slovenska exekvovaný a celkovo prebieha na Slovensku až štyri milióny exekúcií. V tomto smere patrí Slovensko k najhorším krajinám v EÚ. "Iba malý zlomok exekvovaných ľudí tvoria podvodníci, ktorí zámerne urobili dlhy a počítajú s exekúciou. Drvivá väčšina ľudí v exekúcii sú ľudia, ktorí sa ocitli vo veľmi nepríjemnom stave pre náhlu a nečakanú zmenu, a tak sa ocitli v nešťastí. Naším záujmom preto je, aby bolo na Slovensku výrazne menej exekúcií ako je dnes. Plošnú amnestiu však nepovažujeme za šťastné ani za férové riešenie, pretože je morálnym hazardom. Vždy si budú môcť podvodníci povedať, že to za nás niekedy politici schvália a zaplatia. Toto nie je správny krok. Musíme urobiť pravidlá, ktoré zmenšia počet exekúcií, a preto strana SaS vypracovala riešenia, ako zamedziť ďalšiemu zvyšovaniu exekúcií v krajine," povedal Sulík.SaS ako riešenie voči narastajúcim exekúciám navrhuje najmä striktné zachovávanie hospodárnosti exekučného konania zo strany veriteľa voči dlžníkovi. To znamená, že exekúcie, v ktorých sa uspokojujú nároky rovnakého veriteľa voči rovnakému dlžníkovi by mali byť spojené do jedného konania. Stanoviť by sa podľa SaS mala aj horná hranica sankcie za omeškanie pri záväzkových vzťahoch kumulatívne na najviac 36 percent z istiny ročne, výnimkou majú byť podnikatelia. Premlčacia lehota pre uplatnenie nárokov má byť jednotná a nemá presiahnuť tri roky. Zároveň SaS navrhuje zrušenie inštitútu prideľovania vecí exekútorom náhodným výberom okrem prípadov, kedy je v postavení oprávneného štátna organizácia alebo verejnoprávna osoba. Podľa tímlídra SaS pre spravodlivosť Alojza Baránika je veľký podiel na exekúciách kvôli tomu, že sa nevynucovali tie právne nástroje, ktoré štát už má. Veľký problém pritom Baránik vidí pri nebankových spoločnostiach. "Vieme, že u nás fungovali a stále fungujú problémy s nebankovkami a úžerníkmi, pritom sa jedná o trestnú činnosť alebo inak zakázané konanie. Najväčší podiel exekúcií okrem nebankoviek je tvorený aj pri poistení či dopravných podnikoch. Tieto spoločnosti sa ale nechovajú tak, ako sa patrí na určitú zložku štátu, ale ako súkromníci," uviedol Baránik. "V minulosti sa nechovali tak, aby ten dlh občan zaplatil a nenavyšoval sa o vymáhanie, ale veriteľ vymáhal prostredníctvom ďalších samostatných firiem ďalšie exekúcie. Boli časy, keď jeden exekútor naraz vymáhal 18 000 exekúcií. Z vymáhania sa stal výnosný biznis a došlo k neprimeranému nárastu. SaS chce vynucovať poctivejšie vymáhanie od ľudí, ktorí sa dostali do dlhovej pasce. Existujú však riešenia, ktoré môžu odstrániť aj chyby z minulosti," dodal Baránik. Program strany SaS na zníženie počtu exekúcií počíta aj s tým, že tam, kde veriteľ vstúpi do záväzkového vzťahu s dlžníkom, voči ktorému exekúcia prebieha a exekúcia bola v čase menej ako 5 rokov pred vznikom takéhoto záväzku zastavená pre nedostatok majetku, alebo ak exekúcia prebehla v rovnakom časovom úseku riadne a úspešne, veriteľ bude sám v celosti znášať všetky náklady na exekúciu pohľadávok voči dlžníkovi.Strana tiež požaduje aby bol Centrálny register exekúcií naďalej verejne dostupný a vyhľadávanie v ňom bolo bezplatné. Svoj návrh predloží ako poslanecký návrh na najbližšej parlamentnej schôdzi.


Najvyššia materská narastie. Pozrite sa o koľko

Okrem príjmu od štátu, môže žena na materskej mať aj vlastný príjem, ak bude pracovať.

BRATISLAVA. Ženy na materskej si prilepšia. Materské, teda dávka pre ženy na materskej dovolenke, by sa malo dvihnúť o päť percent. A to zo súčasných 70 percent z vymeriavacieho základu na 75 percent. Vymeriavací základ je v preklade výška hrubej mzdy, ktorú žena zarábala pred nástupom na materské. Minister práce Ján Richter tvrdí, že žena by po zvýšení mohla mesačne dostávať v čistom toľko, čo by dostávala, ak by pracovala, teda po zaplatení odvodov a daní. Zmenu musí ešte schváliť vláda, ako aj parlament. Vyššie materské by podľa odhadov mali ženy dostávať už od mája budúceho roka. Výška materského sa pre všetky ženy nezmení od januára, ako to bolo napríklad tento rok, ale až v prvej polovici roka. Už od januára si však napriek tomu môžu prilepšiť matky, ktoré zarábajú viac. "Mení sa maximálna možná výška materského. Platí to pre ženy, ktoré zarábali viac ako 1287 eur mesačne," informoval hovorca Sociálnej poisťovne Peter Višváder. Maximálna možná výška materského, ktorú bude môcť žena dostať, bude pri plate 1766 eur a bude to necelých 1300 eur pri 31-dňovom mesiaci. Od mája sa na zvýšenie môžu tešiť všetky ženy. Zvýšenie na 75 percent sa totiž dotkne nielen vyššie príjmových rodičov, ale aj tých, ktorí zarábali menej. Príspevok pri jednom dieťati matka poberá 34 až 37 týždňov (dlhšie v prípade, ak vychováva dieťa sama). Pri vyššej materskej tak matka dostane za celé obdobie stovky eur navyše. Minister Richter tvrdí, že k zmene prikročil, pretože to ekonomika dovoľuje. Ako vyššie materské získať? Nie je to nič zložité, spôsob, akým sa o peniaze žiada, sa už roky nemenil. V prvom rade musí žena navštíviť svojho lekára - gynekológa. Lekár jej vypíše na žiadosti o materské dátum predpokladaného termínu pôrodu, nástup na materskú si žena vpíše do žiadosti sama. Nárok na dávku má žena spravidla od začiatku šiesteho týždňa pred očakávaným termínom pôrodu. Môže ju získať aj skôr, teda osem týždňov pred termínom. Ale musí splniť podmienku, že si platila nemocenské poistenie. Nie je podmienkou, aby ste si nemocenské poistenie platila nepretržite, bez prestávky. Stačí, ak 270 dní nazbiera kedykoľvek v priebehu dvoch rokov pred pôrodom. Ak je žena zamestnaná, môže žiadosť do Sociálnej poisťovne poslať zamestnávateľ, no môže aj sama. Papierovanie čaká ženu aj po pôrode. Do troch mesiacov musí do Sociálnej poisťovne oznámiť rodné číslo dieťaťa a to doručením fotokópie jeho rodného listu. Ak nepredloží rodný list, výplata dávky sa dočasne pozastaví a k obnoveniu vyplácania dôjde až po doručení tohto dokladu. Do zdravotnej poisťovne sa už žena nahlasovať nemusí, urobí to za ňu Úrad pred dohľad nad zdravotnou starostlivosťou. Okrem príjmu od štátu môže žena na materskej mať aj vlastný príjem. Počet pracujúcich matiek na Slovensku by sa mohol ešte zvýšiť, podľa Inštitútu finančnej politiky ho máme po Maďarsku najnižší zo štátov Európskej únie. Popri dieťati mladšom ako šesť rokov ich pracuje len približne 40 percent. Pracovať však aj na materskej pritom nie je problém. Či už matka bude popri materskej pracovať na klasickú pracovnú zmluvu, dohodu alebo na živnosť, nie je obmedzená ani výška jej príjmu, ako napríklad pri práci popri evidencii na úrade práce. Čiže záleží len na jej šikovnosti, koľko si takto privyrobí. Sociálna poisťovňa nesleduje, aký príjem matka na materskej dosahuje. Sleduje len to, či nemá príjem z rovnakej zmluvy, z akej jej vyplácajú materské. Matka na materskej, ktorá chce pracovať, má viacero možností. Môže s pôvodným zamestnávateľom uzatvoriť novú zmluvu, hoci aj na určitý čas. Alebo môže preňho pracovať na dohodu o pracovnej činnosti. Jej pôvodná zmluva je v útlme. Netreba ju zrušiť. Matka živnostníčka nemusí živnosť pozastavovať ani prerušiť. Tento text ste mohli čítať vďaka tomu, že platíte za obsah. Vážime si to.


Nemecko odsúdilo neprimerane tvrdý postup Kremľa voči demonštrantom v Moskve

Berlín očakáva rýchle prepustenie zadržaných osôb.

BERLÍN. Nemecká vláda vyzvala v pondelok Kremeľ, aby prepustil takmer 1400 demonštrantov, ktorých v sobotu zatkli v Moskve počas nepovolenej demonštrácie za slobodné voľby do Moskovskej mestskej dumy. S odvolaním sa na slová hovorkyne nemeckej vlády Ulrike Demmerovej o tom informovala agentúra AFP.   Berlín je podľa hovorkyne "znepokojený" z toho, ako "neprimerane a tvrdo" ruská polícia zasiahla proti protestujúcim, a očakáva "rýchle prepustenie zadržaných osôb". Demmerová zároveň vyzvala Moskvu, aby rešpektovala slobodu slova aj zhromažďovania a aby sa postarala o to, že voľby do moskovského mestského zastupiteľstva prebehnú v súlade s medzinárodnými štandardmi. V sobotu tisíce demonštrantov požadovali zaregistrovanie opozičných kandidátov, ktorým by pre údajné "nezrovnalosti" na podpisových hárkoch nemala byť povolená účasť vo voľbách do Moskovskej mestskej dumy. Ruské bezpečnostné zložky zadržali v súvislosti s nepovolenou demonštráciou vyše 1400 osôb.


Brexit neriadi Johnson, ale jeho hlavný poradca, tvrdia analytici

Cummingsa viedol kampaň za odchod Británie z Únie.

LONDÝN. Chod udalostí v Británii ohľadom brexitu neriadi premiér Boris Johnson, ale jeho hlavný poradca Dominic Cummings. Pre TASR to povedal odborník na britskú politiku a profesor politológie z univerzity Queen Mary v Londýne Tim Bale. "Johnson sa nesústreďuje na detaily a nevie veľmi organizovať ľudí, preto tým musel niekoho poveriť," vyjadril sa Bale. Profesor však zároveň dodal, že "medzi splnomocnením a úplným odovzdaním moci je len tenká hranica". Cummingsa, ktorý viedol úspešnú kampaň za odchod Británie z Únie, si premiér podľa politológa vybral pre jeho povesť víťaza. "Navyše nie je mnoho takých hazardérov, ktorí by sa tejto role zhostili s takým potešením," povedal Bale. Taktiež si myslí, že Johnson má momentálne záujem najmä vyhrať voľby a nie "trápiť sa reálnym riadením krajiny". Podľa jeho kolegu Ricarda Blauga z Westminsterskej univerzity v Londýne si premiér svojho hlavného poradcu, "majstra čiernej mágie moderného digitálneho marketingu", vybral pre zápal, s akým sa pustil do kampane za odchod krajiny z Únie. Vystúpenie z Únie podporoval aj Johnson. Profesor z University College v Londýne (UCL) Albert Weale sa taktiež prikláňa k názoru, že premiér si Cummingsa vybral na základe "jeho povesti úspešného manažéra v riadení brexitovej kampane". "Pripisuje sa mu aj slogan Take Back Control (voľný preklad: zoberme znovu osud do vlastných rúk), ktorý medzi ľuďmi zjavne zarezonoval," dodal Weale. Tento krátky slogan značne pomohol k víťazstvu v kampani aj podľa novinára britského denníka The Guardian Jona Henleyho. "Môže sa vzťahovať na všetko, nad čím Británia údajne kvôli Únii stratila kontrolu: na jej hranice, zákony a financie," vysvetlil. Druhé často opakované motto kampane upozorňovalo na týždenný príspevok v sume 350 miliónov libier do pokladnice Únie, ktorý by vraj Briti namiesto toho mohli investovať do vlastného zdravotníctva. Podľa ekonomických expertov však taká vysoká suma nezodpovedala realite. S nápadom využiť výšku príspevku v kampani prišiel Cummings. Suma bola vyobrazená aj na autobuse, ktorým Johnson jazdil po Británii a agitoval za odchod z Únie. Cummings je podľa novinára Henleyho pozoruhodná postava brexitu, pretože dokáže robiť viacero vecí naraz: vytvárať dlhodobé stratégie a zároveň sa v kampani správať aj ako "pouličný bojovník". "Opovrhuje byrokraciou a práve Európska únia je preňho jej najkrikľavejším príkladom. Genialita jeho kampane spočívala v tom, že ju sústredil na otázku migrácie. Práve túto tému správne identifikoval ako problém, ktorý by mohol zjednotiť najširšie možné spektrum potenciálnych voličov za odchod Británie z EÚ," povedal. Podľa Henleyho využíva Cummings pre svoju víziu tvrdého brexitu fakt, že britský parlament je v téme odchodu Británie z EÚ názorovo rozdelený. "(Cummings) je plne sústredený na tento cieľ a zdá sa, že sa nezastaví pred ničím, aby ho dosiahol. Dôležitou otázkou teraz je, či to parlament dovolí a či Boris Johnson - ktorý nie je hlúpy a musí vedieť, že odchod bez dohody bude pre Britániu ničivý - skočí spolu s Cummingsom z útesu," dodal Henley. "Brexit je celou podstatou Johnsonovej cesty na vrchol, až na post premiéra," povedal odborník na britskú politiku z londýnskej univerzity King's College Andrew Blick. "Dominic Cummings ako človek, ktorý riadil oficiálnu kampaň za odchod z EÚ, sa očividne zaviazal, že tento výsledok dosiahne, a Johnson sa snaží ukázať, že tento záväzok tiež berie vážne," vysvetlil. "Pokiaľ má Johnson vo vláde dostatočnú autoritu a Cummings jeho podporu, dovtedy je Cummings dôležitou postavou," uzavrel Blick. Za odchod krajiny z Únie hlasovalo v referende pred troma rokmi 52 percent Britov. Podľa posledných plánov by mal brexit nastať 31. októbra 2019. Naďalej sa však rokuje o tom, či Británia opustí Úniu s dohodou alebo bez nej.


AKTUALIZOVANÉ 14:05Holjenčík doručil Kiskovi abdikačný list, vzdal sa funkcie predsedu

Holjenčík od začiatku roka čelil kritike zo strany opozície aj koaličnej SNS. Dôvodom je zmena cien energií na tento rok.

BRATISLAVA. Kancelária prezidenta SR už dostala list predsedu Úradu pre reguláciu sieťových odvetví Jozefa Holjenčíka, v ktorom prezidentovi oznamuje, že sa dňom 8. februára 2017 vzdáva funkcie predsedu úradu, čím mu zároveň zaniká aj funkcia predsedu Regulačnej rady. Prezident Andrej Kiska zobral list na vedomie. O tom, že sa Holjenčík formálne vzdá svojho postu, informoval premiér Robert Fico (Smer-SD) už v pondelok (6.2.) na brífingu na Ministerstve hospodárstva SR. Holjenčík oznámil svoje odstúpenie z funkcie ešte minulý týždeň vo štvrtok (2.2.). Holjenčík od začiatku roka čelil kritike zo strany opozície aj koaličnej SNS. Dôvodom je zmena cien energií na tento rok, ktorá kvôli vyšším fixným poplatkom v mnohých prípadoch spôsobila výrazné zvýšenie faktúr.


Britská ekonomika by zvládla tvrdý brexit, myslí si minister financií Javid

Ekonomika je podľa ministra silná a Briti majú na výber.

LONDÝN. Ekonomika Spojeného kráľovstva je dostatočne silná na to, aby zvládla aj brexit bez dohody. Vyhlásil to vo štvrtok britský minister financií Sajid Javid. Vláda v Londýne chce podľa neho lepšiu dohodu o rozvode, ako dohodla bývalá premiérka Theresa Mayová. No pokiaľ Európska únia (EÚ) nebude súhlasiť s lepšou dohodou, Spojené kráľovstvo vystúpi 31. októbra z bloku aj bez dohody, povedal Javid. "Naša ekonomika je v základoch silná, takže si môžeme vyberať z viacerých možností," uviedol Javid. "Môžeme sa napríklad rozhodnúť investovať do škôl, našich nemocníc, našej fantastickej polície, ale môžeme sa tiež pripraviť na odchod z EÚ, a ak to znamená odísť bez dohody, presne to urobíme," doplnil. "Dali sme jasne najavo, že sa chceme dohodnúť, ale musí to byť iná dohoda, dobrá dohoda, ktorá zruší tzv. írsku poistku, a ak ju nemôžeme odstrániť, musíme odísť bez dohody - a my budeme na to pripravení," uzavrel Javid.


Nepokoje v Nigérii si vyžiadali desiatky mŕtvych

Podľa hovorcu polície pri víkendovom násilí zahynulo 86 ľudí.

LAGOS. Najmenej 86 ľudí prišlo o život pri víkendových násilných stretoch medzi niektorými skupinami obyvateľov v centrálnej časti Nigérie. Informovala o tom agentúra AP s odvolaním sa na miestnu políciu. Krviprelievanie medzi miestnymi farmármi a chovateľmi dobytka v nigérijskom štáte Plateau sa snažia ukončiť armádne i policajné zložky, ktoré boli do oblasti vyslané. Nigérijský prezident Muhammadu Buhari ma margo tejto situácie naliehavo vyzýva na zachovanie pokoja. Tamojšia vláda počet obetí nepokojov neuviedla. Nezávislá miestna televízna stanica Channels Television avšak citovala hovorcu štátnej polície, podľa ktorého pri víkendovom násilí zahynulo 86 ľudí. Podľa agentúry Reuters vláda vyhlásila zákaz nočného vychádzania, ktoré platí od šiestej hodiny večer do šiestej ráno. V dôsledku násilných konfliktov medzi farmármi a pastiermi stád v centrálnej časti Nigérie sa v tejto najľudnatejšej africkej krajine zvyšujú obavy o bezpečnosť.


Prvýkrát varili s geneticky upravenou plodinou zo záhradky

Švédsky vedec varil cestoviny so špeciálnou prísadou - rastlinou upravenou metódou CRISPR/Cas-9, ktorá vyrástla mimo laboratória.

UMEA, BRATISLAVA. Od nástroja CRISPR/Cas-9 sa očakávajú veľké veci. Technológie pre účinnú úpravu génov a DNA môže pomôcť liečiť vážne ochorenia a zároveň môže pomôcť s riešením nedostatku jedla vo svete vážnych klimatických zmien. Významný míľnik v oblasti geneticky upravovaných potravín dosiahli tento týždeň vo Švédsku. Stefan Jansson z Univerzity v Umea navaril novinárovi z rozhlasovej stanice Radio Sweden večeru - tagliatelle s opekanou zeleninou. Tajnou prísadou bola kapusta, ktorú upravili práve metódou CRISPR/Cas-9. Neráta sa ako GMO plodina, pretože v nej vedci nevymenili jednu zložku DNA za cudziu. Časť génov iba vystrihli a kapustu tak mohli pestovať mimo laboratória aj bez povolenia úradov. Jansson z nej potom uvaril prvé jedlo z CRISPRom upravenej rastliny v Európe a pravdepodobne aj na svete (o iných prípadoch sa zatiaľ nevie). "Rastliny rástli v debničke z paliet na záhrade pri meste Umeå na severe Švédska. Neboli ničím odlišné ani krajšie," hovorí jansson v tlačovej správe univerzity.


Pri streľbe na severovýchode Ukrajiny zahynul policajt

Do budovy radnice sa snažil preniknúť muž, pričom vystrelil na ochrankára a policajta.

CHARKOV. Pred vchodom do budovy radnice v ukrajinskom meste Charkov sa odohrala v noci na pondelok krvavá prestrelka, informovala agentúra UNIAN. Polícia uviedla, že do budovy sa snažil preniknúť muž, pričom vystrelil na ochrankára a policajta. Oboch zranil. Policajt neskôr podľahol svojim zraneniam v miestnej nemocnici. Privolaná policajná hliadka "použila služobné zbrane a útočníka neutralizovala", informovala polícia.


Do akcie zasiahli traja Slováci, Budaj bol pre Quickov návrat iba na lavičke

V prípravných stretnutiach pred začiatkom NHL dostali šancu Martin Marinčin, Richard Pánik a Marko Daňo.

DETROIT. Traja slovenskí hokejisti boli na ľade v nedeľňajších prípravných zápasoch pred novou sezónou NHL, ale ani jeden nebodoval. Obranca Toronta Martin Marinčin odohral takmer devätnásť minút v súboji jeho tímu s Montrealom, ktorý sa skončil víťazstvom domácich Maple Leafs 3:2 po predĺžení. Prvýkrát v drese Toronta sa predstavil 19-ročný mladík Auston Matthews - jednotka tohtoročného draftu, ktorej sa pripisuje veľká budúcnosť. Mal dve strely a dva plusové body. Detroit si v zápase bohatom na góly poradil so Chicagom 6:3. Zo štvorice Slovákov na súpiskách oboch tímov nastúpil iba hosťujúci Richard Pánik, ktorý odohral 18:03 minúty a mal jednu strelu a jednu mínusku. Winnipeg zvíťazil v Calgary 4:0 vďaka shoutoutu českého brankára Ondřeja Pavelca (31 zákrokov), útočník Marko Daňo odohral v drese hostí 11:50 minúty, ale skončil bez strely na bránku. Čisté konto dosiahol aj Jonathan Quick v bránke Los Angeles v súboji v Anaheime (0:1), Slovák Peter Budaj robil náhradníka Quickovi - jednotke amerického výberu na nedávnom Svetovom pohári v Toronte. Detroit - Chicago 6:3 (3:1, 2:1, 1:1) - Richard Pánik (Chicago) odohral 18:03 min, 1 strela, 1 mínuska, 2 "hity" Minnesota - Carolina 3:1 (0:1, 1:0, 2:0) Toronto - Montreal 3:2 po predĺž. (0:1, 1:0, 1:1 - 1:0) - Martin Marinčin (Toronto) odohral 18:59 min, 1 strela, 1 "hit", 2 zblokované strely, 1 mínuska Calgary - Winnipeg 0:4 (0:2, 0:2, 0:0) - Marko Daňo (Winnipeg) odohral 11:50 min Columbus - Pittsburgh 0:2 (0:1, 0:1, 0:0) Florida - Dallas 1:2 (1:0, 0:1, 0:0 - 0:1) Edmonton - Los Angeles 3:2 (1:0, 1:0, 1:2) Anaheim - Los Angeles 0:1 (0:0, 0:1, 0:0) Vancouver - San Jose 2:3 po predĺž. (2:1, 0:1, 0:0 - 0:1)


Areál zahraničných ropných firiem v Basre zasiahla raketa

Zranení majú byť dvaja irackí robotníci.

BAGDAD. Areál v irackom meste Basra, v ktorom sa nachádzajú obytné a riadiace objekty niekoľkých zahraničných ropných spoločností, zasiahla v stredu nadránom raketa. Útok si vyžiadal troch zranených. S odvolaním sa na informácie irackej armády o tom informovala agentúra Reuters. Útok sa odohral na západnom predmestí Basry, pričom medzi zranenými majú byť podľa miestnej polície dvaja irackí robotníci. Totožnosť tretej zranenej osoby nešpecifikovali. K útoku sa bezprostredne nikto neprihlásil. Pri útoku bola podľa AP použitá raketa krátkeho doletu z raketometu typu Kaťuša, ktorá podľa vyjadrenia polície dopadla približne 100 metrov od miesta, kde sa nachádzajú administratívne a obytné budovy ropného gigantu Exxon Mobil. Stredajší útok sa odohral len krátko po tom, ako sa do oblasti začali vracať zamestnanci tejto ropnej spoločnosti, ktorých evakuovali pre obavy o ich bezpečnosť. Zdroj z prostredia Exxon Mobil pre AP uviedol, že spoločnosť už v súvislosti s útokom evakuuje 21 svojich zahraničných zamestnancov do Dubaja. Predstavitelia ropných spoločností, ktoré v tejto oblasti pôsobia, ďalej uviedli, že útok neovplyvnil export ropy z južného Iraku. V predmetnom areáli majú svoje priestory aj iné známe ropné korporácie vrátane Royal Dutch Shell alebo talianskej Eni. Spojené štáty evakuovali ešte minulý mesiac stovky svojich štátnych zamestnancov a príslušníkov diplomatického zboru z Bagdadu pre údajnú hrozbu zo strany Iránu a ním podporovaných šiitských milícii.


PRÍBEHY PAMÄTNÍKOV OD POST BELLUMViola Fischerová: prežila Mengeleho pokusy

„Mňa dal (Mengele) na stranu života. A teraz som, bohužiaľ, tu a nenájdem si miesto, lebo ma to stále, stále prenasleduje. Nemám pokoja.“ Viola Sternová, ktorej príbeh vyrozprávala Veronika Homolová Rothová v knihe Mengeleho dievča, zomrela včera vo veku 94 rokov.

Viola Fischerová bývala so svojou rodinou v Lučenci. Najprv jej otca, živiteľa nielen svojich, ale i sestriných detí, zbavili práce. Deti nemohli chodiť do školy, museli nosiť žltú hviezdu, prežili nálety, skrývali sa a žili v strachu. Jedného dňa ich presťahovali do vyhradenej časti mesta, do geta. „Ani jedlo sme si veľmi nemohli zobrať, lebo sme ho ani nemali.“ V gete to bolo ešte horšie: „A tak sme tam žili, živorili, stále v strachu, stále v bitkách bez jedla, všetci sme už boli chorí na duši.“ Veľa z nich sa tam zbláznilo vrátane jej tety. Maďari brali dievčatá, znásilňovali ich, bili. Aj Violu chytili a zmlátili: „V noci prišli po mňa, zaniesli ma do židovskej školy, kde ma s pelendrekom tak zbili, že to bolo hrozné. Bola som dobitá ako hruška. Napuchnuté som mala ruky aj nohy. O duši ani nehovorím.“ Nevedeli si predstaviť, že by mohlo existovať dačo ešte horšie, no onedlho to na vlastnej koži zistili. „Pristavili dobytčie vagóny a hnali nás do nich. V jednom vagóne bolo takmer sto ľudí, dali nám dve vedrá, jedno vedro sme mali s vodou a druhé na fekálie. Ako najmladšiu v tej skupine ma určili, že ja budem fekálie vylievať cez oblok. Tak som to aj robila, ale ten vietor mi všetko fúkal nazad do tváre. A tak som aj vyzerala. Na nepoznanie. Niekedy nám aj otvorili vagón a tí smelší išli von na vodu. Ale našli tam smrť.“ Ešte aj tam si pomáhali delením potravín, hoci si boli navzájom cudzí. Nevedeli, kam ich vezú, ale vedeli, čo sa s nimi stane. „Došli sme do Osvienčimu a tam bolo napísané ‚Arbeit macht frei‛. Ale nebola to pravda. Dali nám tam latu a tak nás po tej late hnali. Moja mamička nemohla prejsť, aj spadla, aj ju zodvihli, horko-ťažko sa tam dostala.“ Hneď po príchode ich vyhnali z vagónov a selektovali. „Selektoval nás doktor Mengele. On stál pri rampe, mal esesácku uniformu, čierne rukavice, biely plášť, esesácku čiapku. Zodvihla sa rampa a rukou ukazoval. Doľava, doprava. Bez problémov. Nepýtal sa nikoho. Ja som sa dostala na stranu smrti a potom sa na mňa pozrel, volal ma nazad, išli sme s mamičkou. Spýtal sa, koľko mám rokov, a keď som mu povedala, udrel do mojej mamičky, ktorá spadla a kotúľala sa po zemi. Mňa dal na stranu života.“ Obrali ich o všetko, čo ešte mali pri sebe. Oholili ich a dali im väzenské šaty: „Odstrihli nám vlasy. Ja som mala také krásne dlhé vlasy. Odstrihli nám ich a zobrali nám všetko, vyzliekli nás.“ V jednom lágri bolo tisíc dvesto ľudí: „Holá dlážka a tam sme sedeli a plakali. Ja som tak zaspala z tej strašnej tragédie, že si ostatní spoluväzni mysleli, že som zomrela. Ale, bohužiaľ, som sa zobudila.“ Ak odtiaľ niekto vyšiel na toaletu, nemohol sa už vrátiť späť - nebolo miesta. Vedenie lágra situáciu vyriešilo: „Dozorkyňa Babi po nás začala skákať hlava–nehlava, po bruchách, urobila miesto. Ale len na základe toho, že voľakto musel zomrieť.“ Ešte aj na tomto mieste a v takom nebezpečenstve si slúžili piatkové bohoslužby. „Ale čo sme my potom dostali bitky, to si neviete predstaviť. To snáď ani nie je pravda.“ Mengele si ma vybral a robil na mne pseudolekárske pokusy, všetko mi pokazil. Nielenže pracovali a žili v neľudských podmienkach, ktorým slabší podľahli, ale mali všetku tú holú krutosť pred očami: „Každý deň som musela na skalách kľačať a hore som musela držať v rukách tehlu. Dvadsaťštyri hodín. Potom nás odvelili na jedno prázdne miesto, kde bola vatra. Tam tritisíc Cigánov zaživa upálili. A my sme sa museli prizerať. To bolo hrozné. A keď sme sa vrátili do lágra, tak tá dozorkyňa Babi povedala: ‚Pozrite sa cez oblok von, vidíte ten veľký dym? Teraz vám pália vašich milých... a zajtra sa s tým mydlom budete umývať.‛ A tak aj bolo.“ Mengele si mnohých z nich vybral na svoje pokusy. Aj Viola sa dostala do tejto skupiny. „Všeličo do nás fúkali. A Mengele si ma vybral a robil na mne pseudolekárske pokusy, všetko mi pokazil. Od krviniek všetko. Potom ma museli liečiť v Prahe na hematologickej klinike.“ V Ravensbrücku bol najväčší koncentrák pre ženy, tam Viola spoznala Marišu Sternlichtovú: „Z jedného pohára sme pili a dali nám aj jesť, len tam bol piesok, uhlie, koňacina. Bez príboru, len tak rukou sme jedli. A pili sme z jedného hrnca. Pila najprv Mariša, potom som pila ja. Marišu zaliala krv a dostala miliárnu tuberkulózu. A hneď zomrela.“ Potom sa Viola dostala do Siemensovej továrne, kde opravovala káble: „Boli zavšivavené a dostala som čierne kiahne. Ale bola tam jedna poľská lekárka, ktorá to hneď zbadala a začala ma liečiť. Každý večer mi ošetrovala hnisavú ruku.“ Pustili na nás horúci vzduch, tam sme sa dobre vypotili, potom nás vyhnali von na uhlie do zimy. Tam sme sa trápili a keď sme dobre prechladli, zase nás dali nazad do toho krematória. Do tej plynovej komory. Ani na to už nechcem spomínať. Viola bola niekoľkokrát aj v plynovej komore, spomienky má v pamäti vryté do detailov. „Prezliekli nás do druhých šiat, do takých svetlých a dali nás do plynovej komory. A pustili na nás horúci vzduch, tam sme sa dobre vypotili, potom nás vyhnali von na uhlie do zimy. Tam sme sa trápili a keď sme dobre prechladli, zase nás dali nazad do toho krematória. Do tej plynovej komory. Ani na to už nechcem spomínať.“ Keď sa už blížil front, Nemci všetkých nahnali do pivnice a ušli: „Čakali, kedy nás zbombardujú a zlikvidujú. A my sme tam sedeli hodiny a hodiny vo vode. Aj stadiaľ som sa dostala von, potom prišli bitky na holé telá s takými tenkými prútmi. Ja som už bola taká zúfalá, že som sa chcela hodiť pod vlak.“ Ako prvej známej sa podarilo ujsť poľskej lekárke, ktorá Violu ošetrovala. Nemci obkľúčili les, pátrali po nej, pustili cvičené psy, no nenašli ju. Keď Viola videla, že je to možné, pokúsila sa o útek aj ona, no nemyslela len na seba: „Ja som tam zorganizovala sedem žien a vedela som, že keď prejdeme cez vodu, tak psy stratia stopu. Tam tiekol taký malý potok. A prešli sme.“ Podarilo sa im dostať sa až na územie Rakúska, kde ich ukryl veľkostatkár. U neho nejakú dobu pracovali a potom im vybavil falošnú legitimáciu, pod ktorou sa ukrývali do konca vojny. Viola prežila ešte mnoho náletov, bombardovaní a niekoľkokrát sa ocitla zoči-voči smrti. Prežila. Po návrate do Lučenca sa so svojím bratom, jediným žijúcim príbuzným, rozhodla študovať medicínu v Prahe. V čase, keď ona bojovala o život v koncentrákoch, jej neskorší manžel Juraj Fischer bol veliteľom tanku v spojeneckej armáde. Zúčastnil sa aj na vylodení v Normandii 6. júna 1944. „V roku 2004, keď bolo šesťdesiate výročie vylodenia, tam manžela pozvali a dostal najvyššie francúzske vyznamenanie rytier Čestnej légie.“ Na Slovensku ho celkovo získali len štyria ľudia. Juraj Fischer zomrel vo veľmi symbolický deň - 9. mája 2007 – na 62. výročie platnosti kapitulácie Nemecka. je projekt neziskovej organizácie Post Bellum SK, ktorú financujú najmä drobní darcovia. Združuje stovky prevažne mladých ľudí, ktorí zbierajú spomienky pamätníkov. Nahrávajú rozhovory, digitalizujú fotografie, denníky, archívne materiály a ukladajú ich do medzinárodného archívu Pamäť národa. Ak aj vy máte tip na zaujímavého pamätníka, môžete napísať na pamatnici@postbellum.sk. Ak chcete projektu pomôcť, môžete sa stať členom Klubu priateľov Príbehov 20. storočia alebo poslať jednorazový dar na účet SK12 0200 0000 0029 3529 9756.


Velez-Zuzulová odložila svoj návrat. Bolo by to ešte skoro, tvrdí

Slovenská lyžiarka nepôjde nedeľňajší slalom v Kranjskej Gore a zrejme ani utorňajší vo Flachau.

BRATISLAVA. Očakávaný návrat slovenskej slalomárky Veroniky Velez-Zuzulovej na súťažné svahy sa zatiaľ odkladá. Podľa pôvodných odhadov mala po operácii kolena absolvovať prvé preteky v nedeľu (7. januára) v Kranjskej Gore, ktorá nahradila Maribor. Slovenská lyžiarka sa v posledných dňoch rozhodovala, kedy sa vráti do Svetového pohára. „Už to viem. Nebudem štartovať, ešte by to bolo skoro,“ napísala pre SME prostredníctvom textovej správy. To, že by štartovala v ďalšom slalome v utorok 9. januára vo Flachau, je tiež málo pravdepodobné. „Flachau zatiaľ nie, mám za sebou len sedem dní tréningu," naznačila Velez-Zuzulová. Hoci na lyže sa postavila Velez-Zuzulová už na začiatku decembra, tvrdé tréningy so slalomovými bránkami absolvovala prvý raz až 29. decembra v rakúskom Lienzi. „Keď som doteraz bola trpezlivá, nebolo by dobré, aby som niečo uponáhľala," reagovala v polovici decembra. Vyzerá to, že pred olympijským slalomom v Pjongčangu bude mať len jednu súťažnú previerku - slalom Svetového pohára v Lenzerheide, ktorý je na programe 28. januára. Mestský paralelný slalom v Štokholme, ktorý bude o dva dni neskôr, vylúčila zo svojho programu. „Bude mi nanič, keďže body sa nepočítajú do štartovej listiny, ale len pre tých, čo bojujú o celkové umiestnenie vo Svetovom pohár," priznala 33-ročná rodáčka z Bratislavy. „Počítam s tým, že na moje prvé preteky nebudem v stopercentnej forme. Dôležité je, aby som bola pripravená 14. februára na olympijský slalom v Pjongčangu."


Viac hlášok ako napätia. Ako dopadol prvý diel Inšpektora Maxa

Nový slovensko-český krimiseriál nie je žiadna škandinávska temnota.

Po pozretí prvého dielu v divákovi zostane napriek vážnej téme únosu dieťaťa, politickej korupcie a kšeftovania s nehnuteľnosťami skôr odľahčený pocit. Ten pramení najmä z ústrednej dvojice detektívov. Vodca – starnúci, ale stále veľmi šarmantný, nekonvenčný inšpektor Zoltán Max, ktorý sa pre svoje milostné pletky musel pred rokmi presunúť z Bratislavy do Prahy, svojím drzým, svojráznym štýlom trochu pripomína nezabudnuteľného Belmonda z detektívky Policajt alebo darebák. Keďže jedným z tvorcov námetu i hlavným predstaviteľom Zoltána Maxa je Juraj Kukura, postavu má ušitú na mieru. A sedí mu. Tak ako výrazné kárované obleky, zlatá reťaz na krku, biely športiak nissan, posadnutosť pesničkami Karla Duchoňa, arogantné poznámky či plejáda žien okolo neho. Ich počtom za prvú hodinu by to natrel aj vyhlásenému zvodcovi Jamesovi Bondovi. Podobne ako slávny britský agent 007 má aj svoj špeciálny nápoj – zoliho, ktorý však nie je takým ľahkým drinkom ako Bondovo suché Martini a v prvom dieli odrovná kanadského hokejového fanúšika. Skúsenému Maxovi do partie pridelili mladého detektíva z Ostravy v podaní českého herca Roberta Hájeka, z ktorého si ako starý „harcovník“ môže ľahko uťahovať. Na prvé pozretie im to však nečakane ladí. Očakávané rušivé tóny, aké vznikli napríklad pri neznesiteľne tupej dvojici policajtov v seriáli 1890, v prvej časti nenastali. A viackrát dokázali vylúdiť úsmev na tvári. Jediné, čo rušilo, bolo na kriminálku trochu málo napätia. Všetko sa vyriešilo akosi veľmi hladko, nečakane jednoducho, až človek nestíhal úplne sledovať, aká nitka nás k rozuzleniu doviedla. Inšpektor Max je ďalší z koprodukčných projektov RTVS a Českej televízie. Pridala sa spoločnosť Trigon Produktion a seriál podporil aj Audiovizuálny fond. „Od myšlienky k premiére uplynulo takmer šesť rokov. Vývoj seriálu trval takmer štyri roky, ďalší rok s prestávkami sa nakrúcalo a niekoľko mesiacov zabrali postprodukčné práce. Verím, že vďaka obrovskému úsiliu všetkých tvorcov a spolupracovníkov prichádza na obrazovky seriál, na ktorý sa budú diváci úprimne tešiť,“ povedal producent Patrik Pašš. Autorom námetu je spolu s Kukurom skúsený Ivan Hubač. Scenáristami seriálu sú Rasťo Boroš, Laura Siváková-Paššová, Tomáš Koňařík, Adam Doležal. Na režisérskej stoličke sa počas nakrúcania vystriedali Jiří Chlumský a Petr Nikolaev, za kamerou Lukáš Teren a Peter Kelíšek. V titulkoch sa ako poradca objaví aj autor slovenských krimi bestsellerov Dominik Dán. Keďže sa pri vyšetrovaní zločinov ústredná dvojica presúva aj do Bratislavy, v seriáli dostali príležitosť zahrať si viacerí slovenskí herci – Ľubomír Paulovič, Diana Mórová, Marián Mitaš, Dušan Jamrich či Ivan Letko. Prvý z jedenástich dielov odvysiela ako prvá Slovenská televízia, štartuje v nedeľu 28. januára o 20.30.


Guaidó zverejnil svoj prvý prezidentský dekrét

Venezuelská opozícia povolala dobrovoľníkov na prepravu humanitárnej pomoci.

BOGOTA. Venezuelský opozičný politik Juan Guaidó, ktorý sa koncom januára vyhlásil za prezidenta, zverejnil na sociálnej sieti Twitter svoj prvý prezidentský výnos povoľujúci dodávky humanitárnej pomoci, otvorenie hraníc a udržiavanie vzťahov s niektorými krajinami. Guaidó vo svojom výnose potvrdzuje povolenie na vstup humanitárnej pomoci do Venezuely a nariaďuje jednotkám venezuelských ozbrojených síl, aby konali v súlade s týmto jeho rozhodnutím. Výnosom tiež Guaidó nariadil "otvoriť hranice s bratskou Brazíliou". Potvrdil i pripravenosť Venezuely udržiavať diplomatické, konzulárne a iné vzťahy s karibskými ostrovmi Aruba, Curacao a Bonaire, ako aj s orgánmi Holandského kráľovstva. Iniciatíva poskytnúť Venezuele humanitárnu pomoc v súvislosti s politickou a ekonomickou krízou v krajine vyostrila spor medzi odporcami a podporovateľmi venezuelského prezidenta Nicolása Madura. Opozícia vyhlasuje, že má v úmysle podniknúť všetky možné opatrenia, aby do Venezuely dopravila pomoc z Kolumbie a Brazílie. Venezuelská vláda však trvá na tom, že pomoc môže byť poskytnutá len v súlade s medzinárodným právom a nemá preto v úmysle povoliť dodávku tovarov zhromaždených pri hraniciach s Brazíliou a Kolumbiou. V súvislosti s tým Maduro vo štvrtok oznámil, že uzatvára pozemné hranice s Brazíliou. Nevylúčil, že rovnaké opatrenie bude prijaté aj na hraniciach s Kolumbiou. V stredu zasa venezuelské orgány avizovali uzavretie námorných a vzdušných hraníc s karibskými ostrovmi Aruba, Curacao a Bonaire, ktoré sú súčasťou Holandského kráľovstva. Na ostrove Curacao totiž otvorili zberné stredisko humanitárnej pomoci. Ďalšie takéto centrum sa nachádza v brazílskom pohraničnom štáte Roraima. Hlavné centrum pomoci vzniklo v kolumbijskom pohraničnom meste Cúcuta, kde sa momentálne nachádza približne 200 ton potravín, liekov a hygienických potrieb darovaných najmä Spojenými štátmi. Líder opozície Guaidó, ktorého za dočasného prezidenta Venezuely uznalo okolo 50 krajín, stanovil sobotu 23. februára ako termín na prepravu tejto humanitárnej pomoci. Nie je však jasné, ako sa dostane cez hranice strážené jednotkami, ktoré sú verné Madurovi. Poslanci podporujúci Guaidóa vo štvrtok v kolóne autobusov a áut vyrazili z Caracasu smerom k pohraničnému mestu Cúcuta, aby sa pokúsili previezť humanitárnu pomoc. Samotný Guaidó je podľa agentúry DPA už pri hranici s Kolumbiou. Venezuelská polícia sa snažila kolónu autobusov zastaviť. Nebola však úspešná a autobusy pokračovali v jazde. V dodávkach humanitárnej pomoci sa angažujú aj dobrovoľníci, ktorí sa prihlásili na výzvu opozície a sú ochotní prepravovať ju cez hranice vlastnými silami. Venezuelský minister zahraničných vecí Jorge Arreaza v súvislosti s týmito iniciatívami v zahraničí vyzval Dominikánsku republiku, Portoriko a ďalšie ostrovné štáty v Karibiku, aby nedovolili zneužiť svoje územie na "plánovanie a organizovanie akcií ilegálneho a teroristického charakteru". Spojenci Spojených štátov v Latinskej Amerike však podľa DPA stupňujú svoj tlak na Madurov režim. Prezidenti Kolumbie, Čile a Paraguaja by sa v piatok v kolumbijskom meste Cúcuta mali zúčastniť na benefičnom koncerte organizovanom britským miliardárom Richardom Bransonom, ktorého cieľom je získať finančné prostriedky na pomoc Venezuele. Madurova vláda organizuje "protiakciu" - koncert, ktorého cieľom je odsúdiť "imperialistickú agresiu USA". Obe strany konfliktu vo Venezuele súčasne vyzvali svojich priaznivcov, aby v sobotu opäť prišli na ďalšie demonštrácie.


Bývalého šéfa Nissanu Carlosa Ghosna prepustili na kauciu, zaplatil miliardu jenov

Manažér čelí obvineniam, že celé roky podhodnocoval svoje príjmy.

TOKIO. Bývalého šéfa japonskej automobilky Nissan Carlosa Ghosna, ktorý bol zhruba od polovice novembra vo vyšetrovacej väzbe, prepustili v stredu na kauciu. Tá bola stanovená na jednu miliardu jenov (7,89 milióna eur), čo je jedna z najvyšších v Japonsku. Ghosn, ktorého obvinili z finančných machinácií, sa teraz bude môcť lepšie pripraviť na svoju obhajobu. Ghosna zatkli 19. novembra na letisku v Tokiu pre porušenie japonských finančných zákonov a odvtedy bol vo väzbe. Manažér čelí obvineniam, že celé roky podhodnocoval svoje príjmy a neoprávnene využíval peniaze automobilky Nissan. V prípade uznania vinným vo všetkých bodoch obžaloby mu hrozí 15 rokov za mrežami. Ghosn naďalej tvrdí, že je nevinný. O prepustenie sa jeho právnici pokúsili niekoľkokrát, doteraz však súd žiadosti zamietal. Prepustenie sa podarilo dosiahnuť až po vyše troch mesiacoch, keď o ňom rozhodol Tokijský oblastný súd, ktorý zamietol odvolanie prokuratúry. Okrem zaplatenia kaucie, čo súd potvrdil, bývalý šéf Nissanu, ale aj Mitsubishi a Renaultu, súhlasil s požiadavkou zotrvania v Tokiu a s pravidelným monitorovaním jeho pobytu aj komunikácie. Prepustenie bývalého šéfa Renaultu, ktorý má francúzske občianstvo, privítal aj francúzsky minister financií Bruno Le Maire. Ako povedal pre rozhlasovú stanicu Europe 1, Ghosn teraz bude mať väčšie možnosti na svoju obhajobu. Zároveň dodal, že jeho zodpovednosťou ako ministra hospodárstva a financií je zabezpečiť, aby státisíce pracovných miest v Renaulte a aliancii Renault-Nissan boli ochránené.


Na Slovensku aj v druhom kole prezidentských volieb zvíťazil Macron

Macron získal na Slovensku viac ako 84 percent hlasov.

PARÍŽ, BRATISLAVA. Zakladateľ hnutia En Marche! (Vpred!) Emmanuel Macron zvíťazil v druhom kole francúzskych prezidentských volieb so ziskom 264 platných hlasov aj v hlasovaní na území Slovenska. Jeho protikandidátka Marine Le Penová (Národný front, FN) získala 50 hlasov. V percentuálnom vyjadrení Macron získal 84,07 percenta a Le Penová 15,93 percenta z odovzdaných platných hlasov. Rozhodli o tom občania Francúzska žijúci a pracujúci v Slovenskej republike v nedeľu 7. mája v Bratislave. TASR o tom v utorok informoval hovorca Veľvyslanectva Francúzskej republiky na Slovensku Didier Rogasik. Macron dostal najviac hlasov od Francúzov na Slovensku aj v prvom kole: 23. apríla mu odovzdalo hlasy 141 voličov, na druhom mieste skončil Francois Fillon s 96 hlasmi a Marine Le Penová v prvom kole na Slovensku skončila na treťom mieste so ziskom 27 hlasov. V prvom kole vhodilo z 581 oprávnených voličov volebný lístok do schránky 365 občanov Francúzska žijúcich v SR. V druhom kole v nedeľu na Slovensku hlasovalo z 569 zapísaných voličov 337 občanov Francúzska. Po skočení hlasovania a otvorení volebnej schránky bolo 15 obálok prázdnych, osem hlasov neplatných. Celkový počet platných hlasov vo volebnej schránke bol 314. Veľvyslanectvo Francúzskej republiky na Slovensku zdôraznilo, že ide o predbežné výsledky, oficiálne vyhlási francúzska Ústavná rada. Francúzi, ktorí prišli v nedeľu hlasovať do Galérie Francúzskeho inštitútu na Slovensku, kde bola zriadená volebná miestnosť, pre TASR zdôraznili "povinnosť" prísť voliť a "dôležitosť" hlasovania pre Francúzsko a pre Európsku úniu. Redaktor francúzskej sekcie Radio International Slovakia (RTVS) Jean-Daniel povedal, že ako "novinár sa zaoberá najmä politikou a prišiel voliť, lebo je to už určitá povinnosť", a navyše "existujú milióny ľudí, ktorí nemajú právo voliť, takže je to niečo navyše, môcť prísť a vyjadriť svoj názor". Jérémy prišiel hlasovať preto, aby "postavil hrádzu extrémizmu". Podobný postoj prejavili aj ďalší z desiatich respondentov pre TASR. Napríklad Thibault, ktorý je na Slovensku šesť rokov a pracuje tu pre americkú mimovládnu organizáciu, konštatoval: "Jednoducho som hlasoval pre svoju krajinu, pre Francúzsko a pre Európu." Julien poukázal na fakt, že "je dôležité prísť voliť a ľudia, ktorí nechodia voliť, si nemôžu dovoliť kritizovať výsledky volieb ani ich dôsledky". Pracovník jednej spoločnosti pôsobiacej v oblasti automobilového priemyslu prišiel hlasovať preto, lebo "je to povinnosť, mnohí ľudia zomreli za to, aby existovalo volebné právo, preto je povinnosťou prísť hlasovať", a dodal: "Ešte som nevynechal ani jedny voľby." Sébastien, ktorý pracuje pre istú súkromnú spoločnosť, "hlasoval preto, lebo ide o dôležitú udalosť pre Francúzsko, v súčasnosti sme na križovatke, ide o rozhodnutie pre globalizáciu a 'rozpustenie' krajiny v zmesi globalizácie alebo o návrat k suverenite a národu, my veríme v Európu národov, ktoré budú medzi sebou spolupracovať, preto je rozhodnutie mimoriadne dôležité". Veľvyslanectvo zriadilo v prvom i druhom kole len jednu volebnú miestnosť - v Bratislave. Termíny prezidentských volieb stanovila vláda v Paríži 4. mája 2016 s tým, že prvé kolo vypísala na 23. apríla a druhé kolo na 7. mája. Voliči si v prvom kole vyberali z 11 prezidentských uchádzačov. Predchádzajúce prezidentské voľby sa konali 22. apríla a 6. mája 2012. Občanov Francúzska okrem prezidentských volieb čakajú v júni 2017 aj voľby do Národného zhromaždenia a 24. septembra do Senátu.


Britku operovali kvôli sivému zákalu, v oku jej našli 27 kontaktných šošoviek

Naozaj sme boli prekvapení, že si pacientka nič nevšimla, pretože to mohlo spôsobiť značné podráždenie, povedal lekár.

BRATISLAVA. Tím britských chirurgov odstránil žene z oka 27 kontaktných šošoviek. Neobyčajný nález odborníci zo Solihull Hospital spravili, keď 67-ročnej pacientke operovali sivý zákal. Pri bežnom zákroku našli "modrasté cudzie teleso", ktoré neskôr identifikovali ako 17 zlepených šošoviek. Ďalších 10 našli pri dôkladnejšej prehliadke. "Nikto z nás niečo takéto ešte nevidel. Bola to taká veľká hromada. Všetky šošovky zlepené dokopy. Naozaj sme boli prekvapení, že si pacientka nič nevšimla, pretože to mohlo spôsobiť značné podráždenie," povedal pre odborný časopis Optometry Today člen tímu Rupal Morjaria. "Bola dosť prekvapená. Myslela si, že jej predošlé nepohodlie spôsobil starší vek a suché oči," dodal. Podľa správy v odbornom periodiku BMJ, žena nosila kontaktné šošovky 35 rokov a nikdy sa nesťažovala na podráždenie. Po zákroku však uviedla, že sa cíti oveľa pohodlnejšie. Hovorkyňa Asociácie optometristov Ceri Smith-Jaynes sa pre BBC vyjadrila, že strata kontaktných šošoviek v oku je bežným problémom, ale zvyčajne si nájdu cestu von. "Normálne sa skrývajú, zložené pod horným viečkom. Nemôžu sa pohnúť ďalej, pretože tam je vačok. Rovnako to je aj na spodnom viečku. Šošovka môže byť len na jednom z týchto dvoch miest," vysvetlila. Zároveň zdôraznila, že by pacienti s kontaktnými šošovkami mali pravidelne navštevovať očných lekárov, aby predišli akýmkoľvek problémom.


Nová technológia dokáže podľa DNA človeka nakresliť jeho tvár

Všetko je zakódované v DNA. I drobná vzorka môže postačiť na to, aby z nej vedci vyčítali tvár človeka, ktorý ju na mieste zanechá.

SAN DIEGO, BRATISLAVA. Je možné zo vzorky DNA vyčítať tvár človeka? Vedci z firmy Human Longetivity zo San Diega vytrénovali umelú inteligenciu na tisícke vzoriek, aby zistili či sa im podarí priblížiť k výsledku. Ku každej DNA vzorke priradili trojrozmerný model tváre, nahrávku hlasu a informáciu o výške a hmotnosti. Následne neurónová sieť hľadala súvislosti, aby si vytvorila rozhodovací strom pre vyhodnocovanie. Vedci podľa webu BT zistili, že rozhodovacie algoritmy dosiahli pri formovaní modelu tváre 80-percentnú úspešnosť. Myslia si, že ak by systém natrénovali na oveľa väčšej databáze identít, mohol by dosiahnuť prijateľnú presnosť na to, aby bol použiteľný v praxi. Do budúcna chcú na svojom projekte pracovať a zamerať sa pri ňom i na iné výstupy, ako je hľadanie tvárí ľudí. Nový projekt rozpútal verejnú diskusiu týkajúcu sa súkromia. Viaceré výskumnícke spoločnosti majú vo svojich databázach početné DNA vzorky, ktoré boli doposiaľ anonymizované. To by sa mohlo stať minulosťou, ak by technológie dokázali tváre z DNA spoľahlivo rekonštruovať. Hoci počítače nezistia, aký účes, bradu, plešinu či iné znaky môže niesť človek na svojej tvári, do budúcna by mohli pomáhať kriminalistom pri odhaľovaní zločincov.


Žilina vyradila Michalovce. Vo finále pohára sa postaví proti Trnave

MICHALOVCE. Futbalisti MŠK Žilina sa stali druhým finalistom slovenskej pohárovej súťaže Slovnaft Cup 2018/2019. V odvetnom semifinálovom dueli triumfovali na pôde Michaloviec 2:0, a tak súpera z východu republiky zdolali celkovým skóre 3:1. V stredajšom zápase na Zemplíne otvoril skóre v 48. min Róbert Boženík a v 65. min uzavrel gólový účet stretnutia presnou strelou spoza šestnástky obranca Boris Sluka. Žilinčania tak stále živia šancu na zisk druhého Slovenského pohára. Po prvýkrát sa z neho tešili v sezóne 2011/2012, keď po penaltovom rozstrele zdolali hráčov Senice. Finále jubilejného 50. ročníka tejto pohárovej súťaže je na programe 1. mája v Nitre, pričom žilinským súperom bude Spartak Trnava. Slovnaft Cup 2018/2019 - výsledok stredajšieho odvetného zápasu semifinále: /prvý zápas 1:1, do finále postupuje MŠK Žilina/ Góly: 48. Boženík, 65. B. Sluka, ŽK: 76. Beskorovajnyj (Michalovce) - 56. Boženík, 87. I. Díaz, 90.+ B. Sluka (všetci Žilina), rozhodoval: Michal Smolák, 2512 divákov Michalovce: Bieszczad - Rota, Carrillo, Beskorovajnyj, Vojtko - Casado (69. Kountouriotis) - Trusa (54. C. Diarra), S. Danko (78. Hovhannisyan), Žofčák, P. Kolesár - Sulley. Žilina: Volešák - Anang, Kaša, Minárik, B. Sluka - Káčer, Tomič, Škvarka (75. Králik) - Mihalík (80. Vallo), Boženík (85. F. Balaj), I. Díaz Anton Šoltis (tréner Zemplín MFK Michalovce): "Škoda, že ten finálový sen sa dnes skončil. Myslím si, že v prvom polčase sme podali veľmi dobrý výkon, škoda nevyužitých šancí. Futbal sa hrá na góly, my sme ich dnes nedali. Súper umnou hrou "zatváral" priestory. Strácali sme ľahké lopty a nevedeli sme sa presadiť cez zhustenú obranu. Ja som na chlapcov pyšní, škoda tohto zápasu, chceli sme ho vyhrať, ale taký je futbal. Celkovo pohárové výkony hodnotím pozitívne." Tibor Goljan (asistent trénera MŠK Žilina): "Myslím si, že zásluhou oboch tímov sme videli veľmi kvalitný zápas. My sme sa veľmi dobre nachystali, fyzicky sme na tom boli dobre, podali sme dobrý výkon a zaslúžene sme vyhrali 2:0. Dôležité bolo, že v prvom polčase sme ustáli dve šance súpera, ktoré mali Sulley a Žofčák. Úvodný gól ovplyvnil ďalší priebeh zápasu. Bolo vidieť, že domácich to mentálne ovplyvnilo a my sme dominovali na ihrisku. Tešíme sa na finále, Trnava má veľmi dobrú defenzívu, my zase lepšiu ofenzívu, bude to zaujímavé porovnanie.


Trump telefonoval s Netanjahuom o Iráne

Netanjahu ocenil Trumpov zámer uvaliť na Irán dodatočné sankcie.

WASHINGTON. Americký prezident Donald Trump a izraelský premiér Benjamin Netanjahu spolu telefonicky diskutovali o "nepriateľských krokoch" Iránu na Blízkom východe. S odvolaním sa na štvrtkové vyhlásenie zástupcu hovorkyne Bieleho domu Judda Deera o tom informovala agentúra AP. Obaja lídri sa podľa Deera rozprávali o "presadzovaní spoločných bezpečnostných záujmov vrátane obmedzenia zlovoľných krokov Iránu v regióne". Úrad izraelského premiéra v tejto súvislosti uviedol, že Netanjahu "ocenil prezidentov zámer uvaliť na Irán dodatočné sankcie". Netanjahu je podľa AP známym kritikom Teheránu, ktorý sa zaviazal, že Iránu nikdy nedovolí, aby vyvinul jadrovú zbraň. Irán v máji 2019 oficiálne pozastavil plnenie niektorých záväzkov vyplývajúcich z dohody o svojom jadrovom programe, ktorú v roku 2015 uzavrel so svetovými veľmocami. Dohoda zaväzovala Teherán k výraznému obmedzeniu jadrových kapacít výmenou za zrušenie medzinárodných ekonomických sankcií. Americký prezident Donald Trump od dohody odstúpil už v máji 2018 a následne obnovil sankcie na Irán vrátane embarga na dovoz ropy. Začiatkom mája 2019 USA sankcie voči Iránu ešte sprísnili, keď zrušili všetky dovtedy platné výnimky zo zákazu dovozu iránskej ropy. Napätie medzi oboma krajinami odvtedy graduje.


Samovražedný bombový útočník zabil v Džalálábáde deväť ľudí

Bombový útočník prišiel na miesto útoku pešo.

DŽALÁLÁBÁD. Najmenej deväť ľudí vo štvrtok zabil a ďalších 12 osôb zranil samovražedný bombový útočník v meste Džalálábád na východe Afganistanu. Informovala o tom tlačová agentúra AFP s odvolaním sa na hovorcu guvernéra provincie Nangarhár, ktorej metropolou je práve Džalálábád. Bombový útočník, ktorý prišiel na miesto útoku pešo, odpálil výbušné zariadenia pri kontrolnom stanovišti miestnej polície, spresnil hovorca. "Zahynuli štyria príslušníci bezpečnostných síl a päť civilistov; zranenia utrpelo dvanásť ďalších ľudí vrátane troch členov bezpečnostných síl," dodal hovorca. Medzi mŕtvymi bolo najmenej jedno dieťa, pričom ďalšie tri sa nachádzali medzi zranenými. K zodpovednosti za útok sa neprihlásila žiadna skupina, ale oblasť okolo Džalálábádu je baštou bojovníkov z militantného hnutia Taliban i afganskej odnože teroristickej organizácie Islamský štát (IS). Vlna násilia po celom Afganistane si v posledných týždňoch vyžiadala životy desiatok civilistov a príslušníkov bezpečnostných síl. Taliban po 18 rokoch konfliktu vedie rokovania s osobitným vyslancom Spojených štátov pre mierový proces Zalmayom Khalilzadom. Ich cieľom je dosiahnuť určitú mierovú dohodu. Riešenie sa zdá ešte ďaleko, pretože obe strany sa nedokážu dohodnúť na kľúčových bodoch, dodala agentúra AFP.


Magnitogorsk jednoznačne triumfoval nad Podoľskom, Čerepovec vyhral až v nájazdoch

Pozrite si stredajšie výsledky zápasov KHL.

MOSKVA. Hokejisti Metallurgu Magnitogorsk zdolali v stredajšom zápase KHL Viťaz Podoľsk 4:1. Kanadský útočník Matt Ellison sa podieľal na všetkých štyroch góloch domáceho mužstva, na prvé dva prihral spoluhráčom a ďalšie dva sám strelil. Líder ligy CSKA Moskva uspel na ľade Ak Bars Kazaň 3:2 a pripísal si už šieste víťazstvo za sebou. V ďalšom stretnutí si domáce Dinamo Moskva v zostave so slovenským obrancom Michalom Čajkovským poradilo s Jokeritom Helsinki 5:3. Metallurg Magnitogorsk - Viťaz Podoľsk 4:1 (0:0, 2:1, 2:0) Góly: 50. a 60. Ellison, 31. Matuškin, 38. Verešagin - 22. N. Komarov Traktor Čeľabinsk - Severstaľ Čerepovec 1:2 po samostatných nájazdoch (1:0, 0:1, 0:0 - 0:0, 0:1) Góly: 5. Šarov - 27. Ashton, rozhodujúci sam. nájazd Kinrade Lokomotiv Jaroslavľ - Torpedo Nižnij Novgorod 2:3 pp (0:0, 1:1, 1:1 - 0:1) Góly: 39. Kozun, 44. Averin - 25. Calof, 42. Miele, 63. Holm Ak Bars Kazaň - CSKA Moskva 2:3 (1:3, 0:0, 1:0) Góly: 18. Lander, 55. Svitov - 3. a 16. Kaprizov, 4. Grigorenko Dinamo Moskva - Jokerit Helsinki 5:3 (0:0, 3:1, 2:2) Góly: 35. a 59. Šipačov, 44. Indrašis, 25. Volkov, 27. Pankratov - 24. Lepistö, 52. Nicklas Jensen, 58. Norman Spartak Moskva - SKA Petrohrad 0:2 (0:0, 0:1, 0:1) Góly: 35. Koskiranta, 43. M. Malcev HC Slovan Bratislava - Dinamo Minsk 3:2 (1:2, 1:0, 1:0) Góly: 16. Červený (Sersen, Taffe), 24. M. Sloboda (M. Sukeľ, Grman), 47. Taffe (Jánošík, Sersen) - 8. Pulkkinen (Wiercioch), 13. Parfejevec (Drozdov)


Forbes: Kofola ruší koncept reštaurácií NaGrilu

Prvú reštauráciu s rýchlym občerstvením otvorila firma v Prahe predvlani v auguste.

OSTRAVA. Skupina Kofola ukončila v Česku koncept NaGrilu. Prvú reštauráciu, ktorá sa špecializovala na grilované kura, sendviče, polievky či dezerty, otvorila predvlani v auguste v Prahe. Koncept sa jej ale nevyplácal. Uviedol to magazín Forbes. "Finančne to nevychádzalo a rozhodli sme sa, že nebudeme trieštiť sily a budeme sa venovať naplno nášmu reťazcu Ugo, ktorý rastie dobre," povedal pre Forbes generálny riaditeľ a spolumajiteľ spoločnosti Kofola Jannis Samaras. Kofola pôvodne chcela s konceptom NaGrilu expandovať v Česku aj na Slovensku predovšetkým formou franšízingu, malo ísť o desiatky reštaurácií. "Ekonomické výsledky konceptu v súčasnosti nezodpovedajú našim ambicióznym očakávaniam. Jeho ďalší rozvoj by si vyžadoval našu stopercentnú pozornosť, ktorú mu ale s ohľadom na plnú koncentráciu na sieť Ugo, v ktorej vidíme veľký potenciál, nie sme schopní venovať," uviedla hovorkyňa Kofoly Jaroslava Musilová . Kofola je jedným z najvýznamnejších výrobcov nealkoholických nápojov v Európe. Má sedem výrobných závodov v Česku, Poľsku, na Slovensku, v Slovinsku a Chorvátsku a zamestnáva viac ako 2100 ľudí.


Hlina mal klamať delegátov na sneme KDH, členovia si dali vypracovať právnu analýzu

BRATISLAVA. Viacerí členovia KDH napádajú legitímnosť súčasného predsedu hnutia Alojza Hlinu. Dali si vypracovať právnu analýzu, z ktorej záverov vyplýva, že Hlina pred dvoma rokmi, keď bol zvolený za predsedu KDH, klamal a zavádzal delegátov na sneme hnutia v Ružomberku. Právnu analýzu má agentúra SITA k dispozícii. Podľa viacerých kresťanských demokratov sa Alojz Hlina stal podvodným konaním členom a predsedom KDH, pretože v rozpore so Stanovami KDH konal v mene politickej strany Občania SR ako jej štatutár a najmä ako jej predseda aj niekoľko mesiacov potom, ako sa stal štatutárom KDH. Stanovy KDH však vylučujú členstvo v inej strane alebo hnutí. Ak má byť podľa kresťanských demokratov právoplatný snem v marci 2018, tak dovtedy musí byť vyriešená otázka, či Alojz Hlina je právoplatným členom, resp. právoplatným predsedom KDH. Okrem toho mu členovia KDH vyčítajú, že nerešpektuje tvorbu KDH spred 28 rokov zdola, ale uzurpovaním moci chce zaviesť v najstaršej strane po nežnej revolúcii diktatúru jednej osoby. Snem KDH bude 17. marca v Ružomberku. Delegáti budú na ňom opätovne voliť predsedu hnutia. Okrem Hlinu kandiduje aj poslanec NR SR Richard Vašečka a poslanec Nitrianskeho samosprávneho kraja Miloslav Hatala. Delegáti tiež rozhodnú o zmene názvu hnutia a členovia Rady KDH majú prísť o právomoci pri tvorbe kandidátok do volieb.


Z vydedencov sa stali šampióni. Toronto zvíťazilo s odvrhnutými hráčmi

TORONTO. Premiérový titul pre Toronto Raptors v basketbalovej NBA je výnimočný z viacerých hľadísk. Nielenže je to prvý historický triumf pre družstvo z územia mimo USA, no pozoruhodný je aj športový osud hráčov čerstvého šampióna. Toronto získalo titul výlučne s hráčmi, ktorých si na drafte vybrali mužstvá na nízkych pozíciách. Navyše iba Pascala Siakama si vyhliadli priamo Raptors. Medzi hlavných hrdinov nového šampióna sa tak radí aj generálny manažér pre športové operácie Masai Ujiri. Najväčšou hviezdou kanadského družstva je Kawhi Leonard, ktorý sa stal iba tretím hráčom histórie, ktorý získal ocenenie pre najužitočnejšieho hráča finále v dvoch rozličných dresoch po Kareemovi Abdul-Jabbarovi a LeBronovi Jamesovi. Lenže jeho talent nechal rozvinúť až tréner Gregg Popovich v San Antoniu. Na drafte si ho vybrala Indiana ako pätnástku, teda z pozície účastníka play off. Pacers chceli v tom čase zaútočiť na titul a hľadali iba hotových hráčov, preto ho ihneď vymenili za Georga Hilla. Stredný rozohrávač Kyle Lowry získal hviezdny status po príchode do Kanady až vo veku 26 rokov. Predtým odohral šesť zabudnuteľných sezón za Houston a Memphis, ktorý ho draftoval ako číslo 24. Ani jeden z trojice kľúčových pivotov nemal pri príchode do NBA najvyšší kredit. Konžan so španielskym pasom Serge Ibaka má draftové číslo 24, Kamerunčan Pascal Siakam 27. Marc Gasol má dokonca štatút hráča draftovaného v 2. kole, čo v basketbalovej terminológii znamená nikto. Ďalšieho člena základnej zostavy Dannyho Greena z NBA dvakrát vyhodili. V 2. kole ho draftoval Cleveland, ktorý ho nechal v kádri iba rok. Šancu mu dalo San Antonio, no ani v ňom sa spočiatku nezmestil do kádra a na pol roka sa odišiel rozohrať do slovinskej Olimpije Ľubľana. Dnes oslavuje rovnako ako Leonard svoj druhý titul. Pozoruhodný je tiež príbeh vzrastom malého rozohrávača Freda VanVleeta. Strelca 22 bodov v záverečnom zápase finále si na drafte nevybral dokonca nik. Dlhé roky sa verilo, že najlepším receptom na titul v NBA je budovanie tímu okolo jednej hviezdy, ideálne draftovej jednotky. Preto sa aj v tejto sezóne slávne a bohaté značky ako Los Angeles Lakers, New York Knicks, či Chicago Bulls uchýlili k takzvanému "tankovaniu" a okupovali dno súťaže. Až Nigérijčan narodený vo Veľkej Británii Masai Ujiri ukázal, že je možné šesť rokov v rade postúpiť do play off a postupne káder vylepšovať výmenami. "Toto je titul pre celý svet. Ukázali sme, že aj neamerický tím môže byť úspešný. Na palubovke a aj mimo nej," povedal po úspešnom finále do mikrofónu SkySports Ujiri.


Opätovné výčiny počasia pocítili na juhu a východe Nemecka

V Mníchove zaznamenali 27 litrov zrážok v priebehu iba 30 minút.

MNÍCHOV. Extrémy počasia pocítili v piatok vo večerných hodinách a v priebehu noci nadnes obyvatelia a návštevníci viacerých lokalít na juhu a východe Nemecka. Správy hovoria o mimoriadne intenzívnych prívalových dažďoch, ale aj prudkom nárazovom vetre dosahujúcom miestami rýchlosť viac ako 100 km/hodinu, ba dokonca tornáde v spolkovej krajine Sasko-Anhaltsko, odkiaľ sťaby zázrakom nehlásia ani jediného zraneného. Meteorológovia informovali, že v Mníchove zaznamenali 27 litrov zrážok v priebehu iba 30 minút. Iba na juhu spolkovej krajiny Bavorsko zaznamenali okolo tisícky núdzových volaní. Rozmary prírody "pocítili" energetické siete, strechy objektov i železničné trate, ako aj organizátori hudobných a iných festivalov. Jeden z nich pri jazere Chiemsee označovanom za "bavorské more" museli predčasne ukončiť. Festivalové podujatie Highfield pri Lipsku na niekoľko hodín prerušili. V niektorých oblastiach došlo aj k zaplaveniu cestných komunikácií. Neobvyklú spomienku budú mať na búrku dvaja čističi okien z Heidelbergu, ktorých dostali záchranári do bezpečia po tom, čo ich búrka uväznila v gondole vo výške 35 metrov. V dobrom však na extrémne počasie nebudú spomínať ani cestujúci rýchliku ICE, ktorí na šesť hodín uviazli na trati Lipsko-Drážďany. Na odstraňovaní následkov búrok sa intenzívne pracuje, materiálne škody, ktoré budú značné, zatiaľ nevyčíslili.


V Bratislave pre stavbu obchvatu uzavrú zjazdy z Prístavného mosta

Prehľad obmedzení

Prístavný most

Linka Polície

Pomoc GPS

Vallo pre SME

BRATISLAVA. V súvislosti s výstavbou obchvatu hlavného mesta na diaľnici D4 a rýchlostnej cesty R7 budú už od piatka večera od 20:00 úplne uzavreté viaceré zjazdy z Prístavného mosta z diaľnice D1 smerom na Prístavnú a Slovnaftskú ulicu. Uzávera potrvá asi pol roka. "Obmedzenie sa týka obdobia od 15. februára 20:00 do 31. augusta do 24:00. Dotknuté dopravné prúdy budú presmerované na komunikácie Gagarinova/Bajkalská," uviedla Národná diaľničná spoločnosť (NDS) na svojom portáli. Dopravu ovplyvní úplná uzávera zjazdných vetiev diaľnice D1 v úseku 5,2 - 6 km v smere Prístavný most - Slovnaftská ulica a v smere Trnava - Prístavná/Slovnaftská ulica.Bratislavský magistrát pripravil pre motoristov odporúčané trasy, ktoré pomôžu vodičom vyhnúť sa zápcham, ktoré sa ešte zhoršia v pondelok, keď pre všetku dopravu úplne uzavrú aj ulicu Mlynské nivy z dôvodu výstavby novej autobusovej stanice. Vodiči idúci smerom od Trnavy do centra by podľa magistrátu mali diaľnicu D1 opustiť pri Zlatých pieskoch a pokračovať po Rožňavskej alebo Vajnorskej ulici. Vodiči môžu diaľnicu opustiť aj na zjazdoch na Ivanskej ceste a na úrovni Gagarinovej. Vodiči tiež môžu pokračovať po D1 smerom na Prístavný most a Einsteinovu a tam využiť výjazdy na Most SNP alebo Lafranconi. Smerom z centra na Trnavu vedie odporúčaná cesta po Rožňavskej alebo Vajnorskej na diaľnicu.Hlavné mesto zriadilo internetovú stránku www.zvladneme.to, ktorá informuje o dopravných obmedzeniach. Informácie môžu motoristi získať na stránke www.d4r7.com alebo na telefónnej linke 0800 242 000.


UČITEĽ SLOVENSKA 2019Slabší študenti ma ako učiteľa potrebujú najviac

Komu dáte hlas?

Florián Danko

Stanislava Opátová

Peter Pallo

Marek Tóth

Angelika Hanesz

Júlia Jánošíková

Jana Kramárová

Dagmar Môťovská

Monika Siváková

Lenka Škarbeková

Florián Danko zanechal sľubnú kariéru a dobrý plat a splnil si sen – stal sa učiteľom. Pomáha študentom naštartovať sa v učení. Aj za tento príbeh môžete hlasovať v cene verejnosti pre Učiteľa Slovenska. Florián Danko pôvodne vyštudoval v Bratislave fakultu elektrotechniky a informatiky. Ako projektový manažér mal pred sebou sľubnú kariéru a dobrý plat. Stať sa učiteľom bol jeho celoživotný sen. Pomerne dlho tvrdil, že nie je dostatočne majetný, aby mohol pracovať v školstve, až kým nestretol manželku, ktorá ho od prvej chvíle všemožne podporovala v každom ohľade. A robí to dodnes. Ona bola spúšťačom rozhodnutia dať výpoveď na pozícii projektového manažéra a nastúpiť ako učiteľ elektrotechniky na strednú školu. A to teda bol riadny skok v jeho živote. Veď kým ako projektový manažér zarábal 2000 eur mesačne, zrazu klesol na plat 370 eur, lebo ešte nemal plný učiteľský úväzok. Manželka vtedy vyhlásila, že sa nevydala za výplatnú pásku a chce, aby šiel pracovať tam, kde ho ťahá srdce, aby bol skutočne šťastný. Dnes, po štyroch rokoch za katedrou na Strednej odbornej škole informačných technológií v Bratislave hovorí, že je medzi študentmi naozaj šťastný. Ešte ako vysokoškolák začal doučovať stredoškolákov elektrotechniku a odborné predmety, po nástupe na strednú školu v tom pokračuje. "Je to pre mňa úžasný pocit, keď sa z prepadávajúcich žiakov stávajú študenti, ktorí si dokážu známku vlastnou usilovnosťou zlepšiť aj o štyri stupne," hovorí inžinier Danko. Treba ich vraj len naštartovať, potom už prichádzajú elektrotechnike na chuť aj sami. Vzdelávacie úspechy každého žiaka Florián Danko podporuje individuálnym slovným hodnotením, ale aj nastavením jeho rozvojového plánu. Na konci školského roku dostávajú študenti slovné hodnotenie, v ktorom zhrnie ich úspechy a medzníky, ktoré dosiahli, v čom sa zlepšili, a pridáva aj odporúčania, v čom sa môžu naďalej rozvíjať. Každý študent dostane toto hodnotenie na certifikačnom papieri s pečiatkou, ktorú si dal vyrobiť. Cez tímové projekty Danko študentov učí spolupracovať. Zaviedol referáty o velikánoch elektrotechniky, ktorí sa svojou nenahraditeľnou prácou pričinili o vedecké poznanie. Študenti si môžu vybrať, či referát pripravia individuálne, alebo skupinovo. Referát pozostáva z dvoch častí – teoretickej a praktickej. V teoretickej rovine si pripravia zaujímavosti o vynálezcovi a na praktickej predvedú rekonštrukciu pokusu, ktorým sa vynálezca zapísal do histórie. Týmto spôsobom sa snaží posilňovať aj medzipredmetové vzťahy. Pri výučbe sa mu vynikajúco osvedčila možnosť práce v skupinách, pri ktorej študenti riešia určitý problém, alebo aj skupinovú písomnú prácu. Cieľom tímových projektov je predovšetkým prepojiť teóriu s praxou, aby si teoretické vedomosti aj prakticky vyskúšali pri riešení komplexného odborného problému. Na žiadosť študentov Florián Danko vedie krúžok programovania v jazyku C, podobným spôsobom vznikol aj krúžok takzvanej vyššej matematiky. Študenti mali totiž pocit, že im škola neposkytuje vedomosti v dostatočnej hĺbke, aby sa odvážili pokračovať v štúdiu na vysokej škole.


STĹPČEK PETRA TKAČENKAKeď neskolabovali pumpári, prežijú aj pekári

Jedna z najvydarenejších a preto najotrepanejších fráz bejzbalistu Yogiho Berru vraví, že predvídať je ťažké – najmä budúcnosť. Ak sa však obzrieme do minulosti a nebudeme sa báť, použijeme kučeravý aparát medzi ušami, niektoré udalosti predvídať možno. Ľudia odjakživa ako prvé uspokojujú potreby na najspodnejších priečkach Maslowovej pyramídy – mať strechu nad hlavou, teplo a jedlo. Napríklad z dvoch dôvodov dokážeme vylúčiť kolaps pekárenského priemyslu. Po prvé, ľudia odjakživa ako prvé uspokojujú potreby na najspodnejších priečkach Maslowovej pyramídy – mať strechu nad hlavou, teplo a jedlo. Ideálne rožok so šunkou. Zadovážia si ho výmenou za peniaze, ktoré nadobudli výmenou za prácu. S tým je komplementárne spojený druhý dôvod: nízka elasticita dopytu v rožkovom segmente. Rukolapne, je úplne jedno, či rožok stojí päť centov, desať alebo dvadsať, Slovák si ich aj tak vždy kúpi zhruba dva denne. Tak nech pekári nestrašia kolapsom a zdražia. Napokon, pumpári to robia obdeň a pozrite – neskolabovali.


Na veľvyslanectvo USA v Turecku niekto strieľal z idúceho auta

ANKARA.Veľvyslanectvo USA v tureckej metropole Ankara sa stalo v pondelok terčom streľby. K zraneniam nedošlo, informovala agentúra AP. Z idúceho bieleho auta padlo štyri až päť výstrelov. Guľky zasiahli búdku ochrankárov. Po aute začala pátrať turecká polícia. Veľvyslanectvo je tento týždeň - počas moslimského náboženského sviatku íd al-adhá - zatvorené. Väzby medzi Ankarou a Washingtonom sú napäté v dôsledku uväznenia amerického pastora Andrewa Brunsona obvineného v Turecku zo špionáže a terorizmu. Brunson tieto obvinenia odmieta. Washington považuje jeho väznenie za neprijateľné a žiada jeho okamžité prepustenie. USA začiatkom augusta uvalili finančné sankcie na dvoch tureckých ministrov. Neskôr zdvojnásobili dovozné clá na tureckú oceľ a hliník, aj keď podľa Bieleho domu tento krok nesúvisí s prípadom Brunsona. Turecko oznámilo odvetné clá na dovoz určitých výrobkov z USA. V dôsledku sporu došlo k prepadu hodnoty tureckej líry na rekordne nízku úroveň.


Krajná pravica protestovala v českom Dubí, prišiel aj Kotleba

DUBÍ. Česká Robotnícka strana sociálnej spravodlivosti (DSSS) usporiadala v sobotu pri budove mestského úradu v Dubí protest "proti násiliu, rasizmu a zvýhodňovaniu neprispôsobivých". Na akcii sa zúčastnil aj predstaviteľ slovenskej krajnej pravice Marian Kotleba, informoval spravodajský portál iDNES.cz. Predseda strany DSSS Tomáš Vandas povedal pre portál, že protest je reakciou aj na brutálne napadnutie mladíka Rómami, keď sa ten zastal mladej mamičky na kúpalisku. Vandas pred približne 200 zhromaždenými priaznivcami predniesol prejav a ukončil ho vetou: "Dnes je Dubí najbezpečnejším miestom v Českej republike." Skupina sa potom vybrala na pochod mestom Dubí, v severovýchodných Čechách, až k miestnemu kúpalisku, ktoré však bolo zavreté. Podľa starostu Petra Pípala ho uzavreli z preventívnych dôvodov, pretože na ňom sa stal nedávno incident vyvolávajúci vášne. Starostu tieto prejavy znepokojovali, pretože organizátori mu sľúbili pokojné a dôstojné zhromaždenie, aby "upozornili na problémy spoločnosti". Na mieste musel zasahovať aj policajný antikonfliktný tím, keďže prívrženci DSSS napadli prispievateľa portálu Parlamentní listy Víta Hassana a niekoľkokrát ho udreli päsťou, údajne pre tmavšiu farbu pleti. Po incidente dorazili tri autá s ťažkoodencami a útočníka zadržali. Polícia zadržala celkovo šesť osôb. Dve podozrieva z výtržníctva pre útok na novinára a u ďalších preveruje nápisy na oblečení. Na kúpalisku v Dubí 7. augusta skupina útočníkov brutálne zbila mladíka, ktorý sa podľa svedka snažil upokojiť roztržku medzi dvoma ženami. Jedna z nich predtým údajne fyzicky napadla ženu, ktorá napomenula rómskeho chlapca, aby v bazéne pre najmenšie deti netopil iné dieťa. Prípad stále vyšetruje polícia, napísal v sobotu portál iDNES.cz.


Tesne pred štartom pretekov zmenili trasu, viacerých to nahnevalo
 Online prenos
Zmena trasy
 Prenos v TV
 FOTO
 VIDEO
 Priebeh
 Deň plný utrpenia
 Sagan hodnotí
 Cully hodnotí
 Oss hodnotí

HARROGATE. Svetový šampionát v britskom Yorkshire sľuboval vďaka náročnej a technickej trati napínavé preteky.   Vytrvalý dážď však preteky zmenil na boj o prežitie.   Organizátori už ráno museli trasu skrátiť. Vyškrtli z nej dve stúpania. Dôvod bol prostý. Buttertubs už v nedeľu dopoludnia nebol kopcom, ale ostrovom uprostred veľkého jazera.          Cesta bola zaplavená do výšky niekoľko desiatok centimetrov. Na bicykli to bolo prakticky nepriechodné miesto.          Ani ostatné cesty však neostali bez hlbokých kaluží.          Pôvodná trasa mala až 285 kilometrov a pretekári, i so štvoricou Slovákov na čele s Petrom Saganom, mali odštartovať o 9:30 nášho času. Po zmenách sa dĺžka skrátila na 261 kilometrov a začiatok posunuli na 10:00 nášho času.  Zmena trasy niektorých pretekárov nepríjemne zaskočila.          „Kvôli tomu musíme zmeniť našu stratégiu, lebo práve na tých stúpaniach sme chceli zaútočiť. Teraz budeme čakať až na okruh,“ vravel Dán Jakob Fuglsang.          „Nechápem to. Vedeli, že bude takéto počasie. Prečo tú trasu nezmenili pred dvoma týždňami? Že to urobili ráno pred štartom je naozaj zvláštne. Ale aj tak to bude náročné,“ hovoril olympijský víťaz Greg van Avermaet z Belgicka.          „Teraz to bude viac o vyčkávaní,“ tvrdil veľký favorit Mathieu van der Poel z Holandska.          "Pre mňa je to dobrá správa, že ideme o 20 kilometrov menej, ale netvrdil by som hneď, že je to výhoda priamo pre mňa. Preteky však budú tým pádom oveľa dlhšie otvorené," priznal.          Pre počasie si z majstrovstiev na sociálnych sieťach začali robiť fanúšikovia žarty.          „Skvelá správa, že prvé majstrovstvá pod hladinou vody sa konajú dnes v Yorkshire,“ napísal na twitteri UC Cycling Expert.          Ďalší fanúšikovia zdieľali obrázky potápačov na bicykloch pod morskou hladinou.          Organizátori uzavreli aj oficiálnu fanzónu a zrušili všetky živé vystúpenia. Fanúšikom odporučili, aby sa radšej našli miesta pri trati.


STĹPČEK JAKUBA FILAFico, Hrnko a ich blúznenie o komunitách

Každá nálepka smeruje k tomu, aby sme im práva prinajmenšom upreli.

Každoročné protestné tančeky SNS okolo Dúhového Pridu by boli skôr takým smutno-úsmevným politickým folklórom, ako nejakým reálnym vstupom do diskusie. By boli, keby nezapadali do súčasného trendu šírenia nenávisti zo strany politikov. Najskôr (vtedy ešte premiér, dnes už) poslanec Robert Fico blúznil o „ucelených moslimských komunitách“, teraz (dnes hádam navždy iba) poslanec Anton Hrnko blúzni o „komunitách inakých“. U pánov je zrejme zbytočne citovať ústavu a chartu, už dávnejšie považujú viaceré ich časti za pamflet. Ale hovoria najmä o rovnosti v právach aj v povinnostiach. Každá nálepka, žltá hviezda tým, ktorí sa nám nepáčia, v prvom slede smerujú k tomu, aby sme im práva prinajmenšom upreli. Inak to nebolo vo Ficových a nie je ani v Hrnkových predstavách o komunitách. V druhom slede majú za cieľ oslabiť ľudskú dôstojnosť. Preto ich zväčša rozdávajú tí, ktorí sa o tú dôstojnosť už dávno pripravili sami.


Vlak do mesta obíde zápchy

Obyvatelia Vrakune a Podunajských Biskupíc, by mali mať rýchlejšie dopravné spojenie s centrom mesta.

BRATISLAVA. Obyvateľom Vrakune a Podunajských Bis-kupíc sa zrýchli dopravné spojenie s centrom mesta. Trasa autobusovej linky 78 sa totiž čiastočne zmenila a zachádza k železničnej stanici v Podunajských Biskupiciach. Tam môžu cestujúci prestúpiť na vlaky linky S70, ktoré v rámci Integrovaného dopravného systému Bratislavského kraja (IDS BK) zabezpečuje železničný dopravca RegioJet. „Na stanici v Podunajských Biskupiciach prestúpia na vlak linky S70, s ktorým sa za pár minút dostanú až do centra na Hlavnú stanicu, prípadne na ŽST Nové Mesto. Namiesto hodiny v ranných zápchach strávia cestovaním iba 20 až 25 minút. Zápchy totiž obídu po koľajniciach,“ uviedol Martin Žarnovický, koordinátor PR a komunikácie RegioJetu. Vlaky linky S70 sú od apríla zaradené do Integrovaného dopravného systému v rámci Bratislavského kraja, takže v nich platia rovnaké cestovné lístky a električenky ako v MHD. Počas rannej špičky jazdia trikrát za hodinu. Zmena trasy linky 78 prináša zlepšenie dopravy aj pre cestujúcich z regiónov. „Dočasne zastúpi úlohu plánovanej železničnej zastávky v Ružinove. Dovtedy môžu prestúpiť v Podunajských Biskupiciach na linku 78, ktorej trasa vedie súbežne so železničnou traťou až do Ružinova,“ podotkol Žarnovický. Za projektom stojí Regio-Jet spolu s Bratislavskou integrovanou dopravou (BID) a Dopravným podnikom Bratislava (DPB). V rannej špičke bude mať linka 78 desaťminútové intervaly. „Všetky autobusy budú výhradne nízkopodlažné, pôjde zväčša o najnovšie vozidlá vo vozovom parku,“ povedal Zenon Mikle, vedúci marketingu a komunikácie DPB. K železničnej stanici Podunajské Biskupice premáva aj autobus linky 70, ktorý obsluhuje celé Podunajské Biskupice. „Predpokladáme, že sa nám novým spojením podarí odbremeniť plné trolejbusy smerujúce do centra mesta a na Hlavnú stanicu,“ odôvodnil Mikle. Nové dopravné spojenie víta aj BID. „Zahustenie regionálnej vlakovej dopravy a k nej nadväznej mestskej hromadnej dopravy je ďalším krokom k zatraktívneniu integrovanej verejnej dopravy pre obyvateľov kraja. Ďalším krokom bude uplatnenie nových cestovných poriadkov prímestských autobusov v druhej polovici roku 2018,“ podotkla Zuzana Horčíková, generálna riaditeľka BID.


Slovenskí kanoisti skončili v pretekoch Svetového pohára tesne za pódiom

Vlček so Zalkom obsadili štvrté miesto v K2 na 500 metrov.

DUISBURG. Slovenskí reprezentanti v rýchlostnej kanoistike na pretekoch Svetového pohára v nemeckom Duisburgu nedosiahli na pódiové umiestnenia v dvojkajaku mužov na 500 m napriek tomu, že v A-finále sa predstavili až dve lode spod Tatier. Erik Vlček s Csabom Zalkom obsadili nepopulárnu štvrtú priečku s odstupom 313 tisícin sekundy za francúzskou posádkou na treťom mieste Samuel Baláž s Ákosom Gacsalom skončili na poslednej deviatej pozícii. Prvenstvo si vyjazdili Nemci Max Rendschmidt s Maxom Lemkem pred Rusmi Olegom Gusevom s Vitalijom Jeršovom. Gabriela Ladičová finišovala v B-finále C1 na 200 m druhá, celkovo bola jedenásta. MUŽI - K2 500 m - A-finále:


Pochod môže zdržať a obmedziť MHD v Bratislave

Konkrétne presmerovania liniek dopravný podnik zatiaľ neuviedol, aktuálne informácie zverejní na svojej oficiálnej webovej stránke.

BRATISLAVA. Dnešný pochod v hlavnom meste môže zdržať a obmedziť premávku mestskej hromadnej dopravy (MHD). Dopravný podnik Bratislava (DPB) o tom informuje na svojej webovej stránke. Konkrétne presmerovania liniek však DPB neuvádza. „Počas pochodu budú v teréne posilnené hliadky dispečingu Dopravného podniku Bratislava, ktorý bude na vzniknutú dopravnú situáciu reagovať operatívne. Buď odkloní, alebo skráti linky MHD v spolupráci s políciou,“ pripomína dopravný podnik. Aktuálne informácie zverejní DPB na svojej oficiálnej webovej stránke. Polícia je podľa prezidenta policajného zboru Tibora Gašpara na pochody pripravená. Ľudí vyzval, aby poslúchli pokyny policajtov na miestach zhromaždení, aby sa predišlo incidentom. V Bratislave bude podľa Gašpara najhoršia dopravná situácia v centre, poprosil aj ľudí, ktorí tu parkujú svoje autá, aby v čase pochodov preparkovali na iné miesta. Od 16:30 do ukončenia zhromaždenia bude obmedzená doprava hlavne na Námestí SNP a v priľahlých uliciach. Organizátori vyzývajú a prosia všetkých ľudí, ktorí sa zúčastnia na zhromaždení Za slušné Slovensko, aby rešpektovali pokyny organizátorov a polície. Celé zhromaždenie sa uskutoční na Nám. SNP, nebude žiadny pochod ani iní presun na akékoľvek iné miesto. „Ak by boli ľudia svedkami provokácií, prosíme ich, aby sa do nich nezapájali, ale ihneď sa obrátili na organizátorov, alebo políciu. Prosíme ľudí, ktorí prídu na zhromaždenie Za slušné Slovensko, aby si priniesli kľúče, ktorými budeme spolu štrngať. Veríme, že sa slušne, pokojne a rozhodne postavíme Za slušné Slovensko.“ uviedli organizátori. Pochod s názvom Postavme sa za slušné Slovensko bude dnes v 48 slovenských mestách a v sedemnástich zahraničných metropolách. Organizátori žiadajú nezávislé vyšetrenie vraždy investigatívneho novinára Jána Kuciaka a jeho snúbenice Martiny Kušnírovej. Tiež žiadajú novú dôveryhodnú vládu, ktorej súčasťou nebudú ľudia, podozriví z korupcie a prepojenia na organizovaný zločin. V hlavnom meste sa dnes začína zhromaždenie o 17:00.